Bahasa Melayu Teras Perkembangan Ilmu Sains

Untuk mendapatkan maklumat terkini, ikuti kami melalui Telegram

Kuala Lumpur – Dongeng tentang hinanya bahasa Melayu yang dikatakan tidak mempunyai apa-apa ilmu dan hanya berdiri dengan empat perkataan, iaitu tanah, besi, padi dan babi, memuncakkan iltizam tokoh bidang etnosains negara, iaitu Prof. Dr. Shaharir Mohamad Zain (Felow Kehormat Institut Kefahaman Islam Malaysia), dengan membuktikan bahawa dakwaan tersebut sebagai usaha untuk merendahkan pencapaian bahasa Melayu.

Menurut beliau, dongengan yang sengaja dicipta oleh pihak tertentu untuk memperkecil peranan bahasa Melayu sebagai bahasa peradaban Melayu termasuklah dakwaan bahawa bahasa Melayu tidak memiliki sebarang ilmu. Bahasa Melayu didakwa hanya mempunyai tulisan yang merakamkan ilmu yang dimiliki oleh bangsa lain dan tidak memiliki ilmu yang boleh dibanggakan.

Tambahnya lagi, golongan tersebut turut mendakwa bahawa bahasa Melayu semata-mata berdiri tegak dengan bahasa pinjaman bangsa asing – tidak pernah wujud bahasa Melayu yang asli. Bahasa Melayu juga dikatakan miskin dan hanya memiliki ilmu yang diasaskan oleh orang lain.

Beliau berkata, golongan ini percaya bahawa bahasa Melayu sebelum kedatangan Islam tidak mempunyai kandungan ilmu serta tidak stabil kerana tiada tulisannya yang khusus melainkan setelah kedatangan Islam yang mewujudkan tulisan Jawi yang kemudiannya berkembang dengan pesat.

Sehubungan dengan itu, beliau dan rakan-rakannya mengusahakan satu penyelidikan untuk menyangkal dakwaaan tersebut dan membuktikan bahawa bahasa Melayu berperanan penting dalam mempertingkatkan peradaban Melayu secara keseluruhannya sejak era Hindu, Buddha dan akhirnya Islam bertapak hingga kini. Kajian dan penyelidikan tersebut membuktikan bahawa bahasa Melayu sebagai bahasa yang mengandungi bidang ilmu tertentu yang telah berkembang pesat hingga ke Timur Jauh.

Tulisan pallava dan rencung merupakan dua jenis tulisan awal yang telah membina peradaban bahasa Melayu yang telah dibuktikan melalui 500 batu-batu bersurat atau batu bertulis yang juga dikenali sebagai prasasti yang telah ditemui di Asia Tenggara khususnya di Sumatera, Tanah Melayu, Jawa, Bugis dan yang paling banyak di wilayah Indo-China dalam bahasa Melayu Champa. Tulisan Jawi pada batu bersurat telah digunakan sejak awal kurun 1300 Masihi. Kemudian, evolusi tulisan dan bahasa Melayu berkembang pesat melalui manuskrip, iaitu yang terdapat pada kertas, kulit kayu tar atau daun lontar. Pada abad ke-16, terdapat banyak manuskrip yang telah dihasilkan dan di dalamnya mengandungi pelbagai disiplin ilmu. Sejumlah 20 ribu manuskrip bahasa Melayu bertulisan Jawi ini telah tersebar di serata dunia kerana ilmu yang terdapat di dalamnya.

Menurut beliau, ilmu yang cukup terkenal yang telah disumbangkan oleh peradaban bahasa Melayu ini antaranya termasuklah kamus, ilmu ekonomi, falsafah, melakukan terjemahan bagi pelbagai ilmu daripada peradaban luar dan karya yang berunsurkan sains, iaitu perubatan, astronomi dan kosmologi atau ilmu falak. Ilmu perubatan dalam bahasa Melayu telah dibawa hingga ke China dan telah terakam  menerusi 10 jilid  dalam bahasa China, iaitu hasil terjemahan ilmu perubatan dalam bahasa Melayu pada abad ke-6 Masihi.

Demikian antara penjelasan menarik daripada Prof. Dr. Shaharir Mohamad Zain berkaitan dengan bahasa Melayu yang menjadi teras perkembangan ilmu sains sejak dahulu. Beliau telah bersiaran melalui Radio IKIM melalui segmen Resolusi yang bertajuk “Sains dalam Bahasa Melayu pada Abad ke-20” bersama-sama pemudah cara, Norhayati Paradi pada pukul 10.15 pagi tadi.


Pernas Melabur Hampir RM1 Bilion bagi Membangunkan Industri Francais Tempatan

Petaling Jaya – Perbadanan Nasional Berhad (Pernas) melabur hampir RM 1 bilion dalam 86 buah syarikat di bawah skim pelaburan Pernas sejak tahun 1998 sehingga kini. Timbalan Menteri Pembangunan Usahawan dan Koperasi, Saraswathy Kandasamy menyatakan bahawa Pernas telah memperuntukkan RM 300 juta bagi pelaburan ekuiti bagi tempoh lima tahun dari tahun 2021 hingga 2025.

Pihak Pernas memfokuskan beberapa sektor seperti peruncitan, restoran, perkhidmatan dan jenama FTW Racing merupakan syarikat pertama bagi sektor permotoran dan sukan lasak yang menerima pelaburan dari Pernas. Beliau menyatakan bahawa pihak FTW Racing akan bertindak seperti francaisor yang akan membimbing bakal francaisi di bawahnya untuk terus berjaya dalam industri francais.

Turut hadir memeriahkan majlis itu ialah Pengerusi Pernas, Datuk Hazimah Zainuddin dan Ketua Pegawai Eksekutif FTW Ventures Sdn Bhd, Hairolsham Abu Bakar. FTW Racing turut melancarkan aplikasi baharu kepada pelanggan untuk menempah dan membeli produk dengan cepat dan lebih mudah. Aplikasi itu merupakan aplikasi pertama seumpamanya di rantau ini yang memfokuskan kepada produk aktiviti luar dan lasak seperti jersi, seluar, topi kelendar, motosikal dan lain-lain lagi.


P&G Memperkukuh Keupayaan Usahawan Wanita dengan Perasmian Akademi Usahawan Wanita pada Tahun 2023

Kuala Lumpur – Procter & Gamble dan WEConnect International berjaya menyempurnakan edisi utama 2023 Akademi Usahawan Wanita P&G (Women Entrepreneur Academy (WEA)) melalui majlis graduasi maya.

Majlis graduasi itu dianjurkan buat julung kalinya di Malaysia. Majlis itu turut diserikan secara maya oleh YB Dato’ Sri Hajah Nancy Binti Haji Shukri, Menteri Pembangunan Wanita, Keluarga dan Masyarakat, Malaysia; tetamu kehormat, Cik Low Yen Ling, Menteri Negara, Kementerian Perdagangan dan Industri & Kementerian Kebudayaan, Masyarakat dan Belia, Singapura.

Pada tahun ini, seramai 23 orang usahawan dari Malaysia dan Singapura menyertai program itu. Mereka mempelajari pelbagai modul latihan dan pembangunan kendiri. Program yang diadakan dalam talian selama tempoh tiga minggu itu menawarkan modul yang direka bentuk oleh P&G bersama WEConnect. Program tersebut dikendalikan oleh wakil kanan P&G dengan matlamat untuk meningkatkan keupayaan usahawan wanita dan membantu mereka mengembangkan perniagaan masing-masing. Modul ini merangkumi topik pembangunan perniagaan yang luas termasuk operasi, perolehan, kemahiran kepimpinan, jualan dan penjenamaan syarikat.

Visi P&G adalah untuk mewujudkan dunia yang lebih saksama dan inklusif. Kami mempunyai peranan dan hasrat untuk mengurangkan halangan peluang ekonomi bagi para wanita melalui langkah yang mampan dan usaha advokasi. Setelah berjaya menganjurkan Akademi Usahawan Wanita di tempat lain dalam rantau ini, kami sangat teruja untuk mengadakannya di Malaysia pada tahun 2023. Perniagaan milik wanita bukan sahaja baik untuk ekonomi, tetapi juga dapat membentuk komuniti. Hal ini demikian kerana, apabila lebih ramai wanita memimpin, mereka menjadi contoh kepada golongan yang lain untuk mengambil laluan yang sama. Dengan program P&G seperti ini yang menyediakan rangkaian sokongan dan menyerlahkan keupayaan, kita mengambil langkah ke arah kesaksamaan dan medan perjuangan yang saksama untuk wanita,“ kata Priyali Kamath, Naib Presiden Kanan, Penjagaan Kulit & Peribadi dan Penaja Eksekutif, Kesaksamaan & Keterangkuman, P&G Asia Pasifik, Timur Tengah & Afrika.

Akademi Usahawan Wanita P&G ialah inisiatif utama dalam komitmen jangka masa panjang P&G ke arah persekitaran saksama dan inklusif yang bertujuan untuk merapatkan jurang ekonomi jantina. Program itu dianjurkan bersama WEConnect International, sebuah organisasi antarabangsa tanpa berasakan keuntungan yang bekerjasama dengan syarikat multinasional dan organisasi multilateral untuk menjana peluang akses pasaran bagi perusahaan perniagaan wanita di lebih 135 negara.

“Usaha mempertingkatkan perkembangan perniagaan milik wanita dapat meningkatkan saiz ekonomi Singapura sebanyak 95 bilion dolar Singapura, kira-kira 20% daripada KDNK. Golongan wanita memiliki 20.6 peratus entiti perniagaan di Malaysia dan telah menyumbang secara ketara ke arah ekonomi negara sambil mewujudkan lebih tujuh ratus ribu peluang pekerjaan. Kami amat gembira kerana kerjasama bersama P&G ini memangkin perubahan positif dalam kehidupan pemilik perniagaan wanita di Singapura dan Malaysia, dengan memberikan mereka peluang untuk membina pengetahuan dan kemahiran serta membangunkan rangkaian yang kukuh,“ kata Mrinalini Venkatachalam, Pengarah Serantau untuk Asia Tenggara dan Oceania, WEConnect International.

Sebagai sebahagian daripada komitmen jangka masa panjang P&G terhadap kesaksamaan dan keterangkuman, P&G sedang berusaha ke arah memperkembangkan rangkaian pembekal yang lebih pelbagai di bawah inisiatif jangka panjang yang dipanggil Program Kepelbagaian Pembekal P&G (P&G Supplier Diversity). Sejak penubuhannya pada 2016 yang dikenali sebagai Program Pembangunan Usahawan Wanita (WEDP), Akademi Usahawan Wanita P&G telah dijalankan di seluruh dunia, di Malaysia, Singapura, dan negara-negara lain di rantau ini termasuk China, India, Jepun, Afrika Selatan dan Indonesia.


Industri Halal Berpotensi Besar

Untuk mendapatkan maklumat terkini, ikuti kami melalui Telegram

Industri halal semakin berkembang bukan sahaja di Malaysia bahkan seluruh dunia. Pasaran globalnya dijangka mencecah USD4.96 trilion (RM22.34 trilion) menjelang tahun 2030 berbanding USD2.3 trilion (RM10.28 trilion) pada tahun 2020. Pertumbuhan industri halal dunia yang rancak di seluruh dunia kerana berikutan peningkatan permintaan terhadap produk halal daripada masyarakat dunia. Bukan sahaja orang Islam yang berminat mendapatkan produk dan perkhidmatan halal tetapi orang bukan Islam juga berminat mendapatkannya. Malaysia merupakan antara negara yang mempunyai potensi besar dalam industri halal ini dan sewajarnya industri ini diberikan perhatian serta diangkat sebagai salah satu sistem yang berdaya saing di negara kita.

Perkataan halal berasal daripada perkataan Arab yang termaktub dalam al-Quran iaitu halla, yahillu, hillan, wahalalan yang membawa maksud dibenarkan atau dibolehkan. Dalam Islam, halal bukan sahaja merangkumi hal ehwal permakanan tetapi juga melibatkan keseluruhan aspek kehidupan sebagaimana firman Allah SWT yang bermaksud: “Wahai sekalian manusia, makanlah apa-apa yang di atas muka bumi yang halal lagi baik dan janganlah kamumengikut langkah-langkah syaitan. Sesungguhnya syaitan merupakan musuh yang nyata bagimu,” (al-Baqah, 2:168). Dengan kata lain, aspek halal dalam pemakanan merangkumi penyediaan, pemprosesan, penyimpanan, pembungkusan, pengendalian dan pengangkutan. Berdasarkan portal Rasmi Halal Malaysia, konsep halal merujuk kepada setiap benda yang terhindar dari segala najis, dan mana-mana bahagian binatang yang haram dimakan sama ada disebabkan zat aslinya atau proses penyediaan yang tidak menepati syarak.

Industri halal di Malaysia bermula apabila Majlis Raja-raja Malaysia telah memutuskan penubuhan satu badan yang membangunkan kemajuan umat Islam Malaysia, Urusetia Majlis Kebangsaan Bagi Hal  Ehwal  Agama  Islam  Malaysia  yang kemudiannya diubah menjadi Bahagian Ugama, yang terletak di bawah bidang kuasa Jabatan Perdana Menteri. Hal ini apabila masyarakat Muslim menyedari perlunya satu sistem pemantauan perusahaan makanan halal. Pengesahan halal pada mulanya hanya dalam bentuk surat pengiktirafan tetapi bermula tahun 1994, pengesahan kepada pada para pengusaha diberikan dalam bentuk sijil penegsahan halal beserta logo halal yang akan digunakan atau dipamerkan. Sejajar dengan perkembangan pesat industri makanan dan keperluan umat Islam, Jabatan Perkhidmatan Awan (JPA) telah meluluskan satu bahagian baru yang khusus untuk menjaga pensijilan halal iatu, Bahagian Hub Halal, Jabatan Kemajuan Islam Malaysia (JAKIM).

Sebenarnya, konsep halal ini bukan hanya memberi kepentingan kepada umat Islam semata-mata tetapi juga kepada manusia sejagat. Hal ini kerana konsep ini menitikberatkan jaminan kualiti sesuatu produk khususnya yang melibatkan pemprosesan, pengambilan dan penggunaan sesuatu produk atau perkhidmatan oleh seseorang Muslim. Sesuatu produk atau perkhidmatan yang mematuhi konsep ini bukan semata-mata kepada kandungan produk tetapi juga meliputi aspek kebersihan produk dan perkhidmatan tersebut yang akan memberi faedah kepada para pengguna tanpa mengira agama. Permintaan produk halal baik di pasaran tempatan mahu pun luar negara semakin meningkat dari hari ke hari sehingga mendorong ramai pengusaha bukan Islam memohon mendapatkan sijil halal di negara kita. Menurut Exco Perumahan dan Kehidupan Bandar Selangor, Haniza Mohamed Talha, daripada sejumlah permohonan yang diterima hanya 20 peratus dalam kalangan pengusaha Islam.  Situasi ini menyedihkan kerana orang Islam sendiri tidak berusaha untuk memohon mendapatkan sijil halal sebaliknya orang bukan Islam lebih bijak merebut peluang ini. Bahkan, menurut laporan Utusan Malaysia pada tahun 20007, hampir 90 peratus pengusaha atau pengeluar makanan di negara ini terdiri daripada golongan kaum Cina.

Situasi itu bukan sahaja terjadi di Malaysia tetapi juga di peringkat dunia. Pengeluar makanan halal secara globalnya juga kebanyakannya terdiri daripada negara bukan Islam. Sebagai contohnegara pengeluar utama sumber daging merupakan negara bukan Islam iaitu Amerika Syarikat, Australia, India dan New Zealand. Walau bagaimanapun, Malaysia juga telah menetapkan hasrat untuk menjadi antara pusat pengeluaran makanan halal bagi keperluan pasaran tempatan dan dunia. Sebagai contohnya, Malaysia terus menjadi tunjang utama kepada gergasi pengeluar makanan dan minuman (F&B) dunia, Nestle bagi menghasil dan mengawal selia produk halalnya. Menurut Pengerusi Jawatankuasa Halal Nestle dan Ketua Bahagian Halal Nestle Malaysia, Othman Md Yusoff, ketika ini ada lebih 150 daripada 477 kilang Nestle di seluruh dunia mengeluarkan produk halal dan pihak Nestle akan merujuk kepada Malaysia, iaitu Pusat Kecemerlangan Halal bagi Nestle global untuk meminta nasihat dan seterusnya menyediakan bantuan teknikal di kilang mereka untuk membantu memperoleh pensijilan halal. Nestle Malaysia juga terus komited untuk membantu Malaysia menjadi hab halal global.

Kerajaan juga terus merancakkan industri halal dalam negara dengan mewujudkan Taman Industri Halal Malaysia. Inisiatif ini telah berjaya menarik lebih daripada RM 16 bilion pelaburan setakat September 2022 dengan RM 9.5 bilion atau 59 peratus daripada jumlah ini ialah pelaburan langsung asing (FDI). Sejumlah 295 syarikat telah beroperasi di 22 Taman Halal di seluruh negara termasuklah 42 syarikat multinasional berdasarkan Laporan Kewangan Rakyat ke-111 yang dikeluarkan pada September lalu. Taman Perindustrian Halal Malaysia merupakan hab halal dunia terbesar yang meliputi kawasan seluas 80 937.13 hektar di 14 Taman Halal strategik yang sudah menerima status Halal Malaysia (Halmas) daripada Halal Development Corporation (HDC). Taman Halal ini menawarkan fasiliti infrastruktur yang bertaraf dunia, tenaga kerja berkemahiran, kemudahan menjalankan perniagaan, akses mendapatkan ramuan halal, serta insentif menarik daripada kerajaan yang sentiasa menggalakkan pembangunan halal.

Negara kita juga berjaya mengekalkan kedudukan perolehan produk halal tertinggi berbanding 81 negara lain, berdasarkan Petunjuk Ekonomi Islam Global yang terkandung dalam laporan State of the Global Islamic Economy 2022 yang berlandaskan inisiatif digitalisasi ekonomi, pembangunan infrastruktur halal dan peningkatan fokus kerajaan terhadap sekuriti makanan dan penjagaan kesihatan. Inisiatif pembangunan halal dalam kalangan perusahaan industri kecil dan sederhana (PKS) juga tidak dilupakan dengan pihak kerajaan juga terus berusaha melahirkan lebih ramai pengusaha mikro, kecil dan sederhana (PKMS) halal yang dapat bersaing pada peringkat antarabangsa dengan melaksanakan pelbagai program termasuklah Penjenamaan Digital Produk Halal PMKS dan program Peningkatan Kebolehpasaran Produk Halal PMKS. Kerajaan pada tahun ini juga telah melancarkan Wakaf Halal PKS iaitu sebuah inisiatif pembiayaan alternatif bagi PMKS dalam industri halal yang bertujuan untuk merancakkan lagi ekonomi halal di negara ini. Sebanyak RM4 juta telah diperuntukkan oleh kerajaan melalui Kementerian Kewangan sebagai dana pemula kepada pelaksanaan inisiatif ini yang matlamatnya adalah untuk membantu menyediakan bantuan kewangan bagi pembelian aset perniagaan PKS seterusnya melahirkan lebih ramai pengusaha industri halal di Malaysia.

Malaysia kini merupakan negara yang terkenal sebagai hab halal di pasaran global terutamanya melalui penganjuran beberapa program seperti Persidangan Halal Sedunia (WHBC) yang sudah memasuki tahun ke-14 penganjurannya. Pada tahun ini penganjuran WHBC dilaksanakan di Australia pada awal September sebagai antara salah satu usaha meluaskan lagi rangkaian, potensi, pasaran serta mendedahkan kepada lebih ramai kumpulan sasaran di luar Malaysia. Menurut Ketua Pegawai Eksekutif HDC, Hairol Ariffein Sahari daripada 200 000 PMKS terlibat dalam industri halal, hanya 8000 syarikat yang memiliki sijil halal. Manakala, hanya sebanyak 2000 buah syarikat tempatan sahaja yang berjaya menembusi pasaran eksport dan memiliki sijil halal yang menyebabkan negara kita telah kehilangan banyak peluang berpotensi dalam industri halal global sedangkan industri ini semakin berkembang luas terutamanya sejak pandemik COVID-19 melanda dunia. Masyarakat dunia tanpa mengira agama lebih prihatin akan keselamatan produk yang diambil mereka terutamanya produk makanan dan minuman.

Tuntasnya, usahawan PKMS yang beragama Islam terutamanya perlu pantas menghidu dan merebut pelbagai peluang dalam industri halal yang sebenarnya terbuka luas buat mereka. Para usahawan PKMS perlu memastikan produk keluaran mereka berkualiti dan menepati semua keperluan syarak seterusnya memohon mendapatkan sijil halal bagi produk masing-masing. Kebanyakan usahawan terutamanya usahawan Muslim tidak cuba untuk memohon sijil halal bagi produk keluaran mereka sebaliknya berbeza dengan usahawan bukan Muslim yang lebih bijak mengintai peluang industri ini yang semakin berkembang bukan sahaja di peringkat glokal malahan global.


Penyertaan Wanita ASEAN dalam Industri Pelancongan

Wanita membentuk sebahagian besar tenaga kerja dalam industri pelancongan di kebanyakan negara di seluruh dunia. Walau bagaimanapun, dalam sektor pelancongan, peratusan wanita lebih cenderung kepada pekerjaan yang berstatus rendah dan bergaji rendah (UNWTO, n.d). Selain itu, wanita yang menetap di kawasan yang mempunyai potensi pelancongan yang tinggi mempunyai capaian yang terhad kepada peluang dan kemudahan seperti, perkhidmatan perniagaan, ataupun program latihan kemahiran yang diperlukan untuk mereka mendapatkan pekerjaan dalam industri perkhidmatan dan pengeluaran yang berkaitan dengan pelancongan. Walaupun wanita membentuk separuh daripada tenaga kerja yang berasaskan pelancongan di seluruh dunia, situasi itu dapat dilihat peranan penglibatan wanita agak kurang menonjol berbanding lelaki dalam memainkan peranan di pengurusan peringkat tinggi. Oleh itu, penulisan ini bertujuan untuk mengkaji  penyertaan tenaga buruh wanita di negara-negara terpilih di ASEAN berbanding dengan rantau dan negara-negara yang lain pada tahun 2019.

Jadual 1: Pasaran Buruh Terpilih bagi Negara-negara Utama di Seluruh Dunia

Sumber: Badan Perjalanan & Pelancongan Dunia (2019).

Jadual 1 membandingkan penyertaan tenaga buruh wanita dalam ASEAN+3, BRICS, EU, negara-negara berpendapatan tinggi terpilih yang ditakrifkan oleh Bank Dunia, dan negara-negara Amerika Latin berbanding dengan negara-negara ASEAN yang terpilih. Bagi ASEAN, Vietnam, Thailand dan Singapura mempunyai kadar penyertaan tenaga buruh wanita tertinggi berbanding dengan negara ASEAN yang lain. Walau  bagaimanapun, antara tiga negara yang disebutkan di atas, penyertaan buruh wanita di Vietnam dan Thailand tinggi kerana penglibatan wanita di dalam industri pelancongan yang merupakan penyumbang utama kepada KDNK kedua-dua negara ini.

Dari segi penyertaan tenaga buruh wanita, ASEAN terus ketinggalan berbanding ASEAN+3 (negara-negara Asia maju), seperti China dan Jepun, dengan masing-masing mencatatkan 68.6 dan 68.7 peratus penyertaan buruh wanita dalam sektor pekerjaan, berbanding ASEAN (dengan purata 62.6 peratus). Perkara yang sama berlaku apabila kita membandingkan ASEAN dengan BRICS (Brazil, Rusia, India dan China, blok negara-negara terkemuka ekonomi dunia yang sedang pesat membangun). Dengan China dan Rusia mencatatkan kadar penyertaan buruh wanita yang lebih tinggi berbanding ASEAN, masing-masing dengan 68.6 dan 69 peratus.

Jika kita melebarkan perbandingan dengan negara-negara Kesatuan Eropah (EU). Hal yang sama masih dapat dilihat dengan Jerman, Belanda dan Sepanyol mengatasi ASEAN dengan perbezaan yang agak besar, dengan 74, 75.5, dan 69.2 peratus. Perkara yang sama masih berlaku apabila skop perbandingan diperluaskan dengan negara-negara yang berpendapatan tinggi seperti telah ditakrifkan oleh Bank Dunia. Australia, Kanada, United Kingdom dan Amerika Syarikat hampir mencapai 75  peratus penyertaan tenaga buruh wanita, dengan masing-masing mencatatkan 72, 74.8, 72.4 dan 66.1 peratus. Akhir sekali, apabila membandingkan penyertaan tenaga buruh wanita di ASEAN dengan negara-negara Amerika Latin. Colombia dan Peru mempunyai kadar penyertaan wanita dalam tenaga buruh yang lebih tinggi, dengan 64.2 dan 72.7 peratus.

Secara keseluruhan, penyertaan tenaga buruh wanita dalam industri pelancongan di ASEAN masih agak rendah berbanding dengan rantau lain dan negara-negara lain di seluruh dunia. Kebanyakan negara dan rantau dalam Jadual 1 menunjukkan penyertaan tenaga buruh wanita di ASEAN berbanding dengan rantau dan negara-negara lain agak kurang memberangsangkan. Dapat dilihat juga bahawa penyertaan tenaga buruh wanita di Filipina, Malaysia dan Indonesia agak rendah jika dibuat perbandingan dengan negara seperti Singapura, Thailand dan Vietnam.


Peluang Tanpa Sempadan untuk Perkembangan Ekonomi di Petal Ads Summit 2023

Untuk mendapatkan maklumat terkini, ikuti kami melalui Telegram

Kuala Lumpur – Peluang tanpa sempadan untuk mengembangkan perniagaan dan industri tempatan demi melonjakkan pasaran di Malaysia diketengahkan secara utuh oleh organisasi terkemuka seperti Tourism Malaysia, Malaysia Digital Economy Corporation (MDEC) dan banyak lagi sepanjang berlangsungnya Petal Ads Summit 2023, yang bertemakan “Go Beyond, Go Borderless”. Sidang kemuncak tersebut yang menyerlahkan landskap pengiklanan mudah alih terkini, dianjurkan oleh Huawei Malaysia dan Malaysian Digital Association (MDA), yang  mempunyai visi yang sama untuk membina ekosistem yang lebih bagus untuk perusahaan tempatan.

Petal Ads, yang sebelum ini dikenali sebagai HUAWEI Ads merupakan platform pengiklanan telefon pintar, telah menjemput jenama terkemuka Malaysia, rakan kongsi, pakar utama dan syarikat gergasi untuk berkongsi dan membincangkan idea masing-masing dan juga cabaran dalam ekonomi semasa. Peluang yang  diberikan oleh Petal Ads  untuk mempercepat dan mempertingkatkan usaha semua jenama melalui data pihak utama dalam dunia pengiklanan mudah alih yang pertama juga telah diserlahkan dalam sektor seperti pelancongan & pengangkutan, kewangan, e-dagang dan banyak lagi kepada khalayak sasaran dari serata dunia.

Iskandar Mirza, Timbalan Ketua Pengarah (Perancangan) Tourism Malaysia telah berkongsi bahawa sidang kemuncak ini tiba pada waktu yang tepat, apalagi dalam memperkenalkan peluang digital kepada perniagaan tempatan untuk mengukuhkan pengenalan jenama di antara para pelawat dari luar negara. Susulan pembukaan semula sempadan antarabangsa pada tahun lalu, Malaysia berusaha untuk mencapai kedatangan 16.1 juta pelancong pada tahun ini yang akan menjana kemasukan dana pelancongan sebanyak RM49.2 bilion, apalagi dengan pembukaan sempadan dari negara China.

Menyentuh mengenai topik berkenaan pengiklanan mudah alih untuk menaikkan peluang tanpa sempadan, Ts. Mahadzir Aziz, Ketua Pegawai Eksekutif MDEC menyatakan bahawa ekosistem yang padu dalam pengiklanan mudah alih akan menyumbang kepada peningkatan ekonomi negara. Nick Zhao, Pengarah Pertumbuhan Perniagaan Ekosistem Mudah Alih HUAWEI Malaysia berkata bahawa matlamat untuk menonjolkan ekonomi Malaysia dengan penyelesaian perdagangan dunia bukannya untuk menimbulkan persaingan dengan platform lain, tetapi untuk menyediakan pilihan yang berkenaan dan sesuai dengan keinginan mereka. Oleh itu, pengenalan dua penyelesaian baharu semasa Petal Ads Summit bertujuan untuk menyemarakkan usaha industri tempatan dalam mengembangkan kesalinghubungan dunia.

Semasa sidang kemuncak tersebut, Petal Ads telah melancarkan penjenamaan semula dari HUAWEI Ads kepada Petal Ads, memaparkan penyelesaian termaju dan tanpa sempadan kepada khalayak yang lebih luas. Melalui penjenamaan semula, Petal Ads berharap untuk membantu mengukuhkan ekosistem pengiklanan mudah alih di Malaysia sambil menyumbang teknologi terkini serta penyelesaian industri mereka untuk meningkatkan ekonomi Malaysia.

Sebagai platform pemasaran pintar semua senario, Petal Ads menyediakan pemasaran dan servis pengiklanan trafik untuk para pengiklan dan penerbit di seluruh dunia untuk membantu mereka mencapai perkembangan perniagaan dan mempertingkat nilai jenama. Perkara itu boleh dilakukan dengan leveraj senario ekosistem “1+8+N” HUAWEI, kemampuan aplikasi pemasaran HUAWEI, trafik pihak ketiga premium dan sumber perniagaan yang besar, dan juga teknologi pengiklanan yang maju.

Untuk maklumat lanjut berkenaan Petal Ads, sila layari laman web rasmi: https://developer.huawei.com/consumer/en/monetizeha_source=petaladssummit_pr_y


KUSKOP Melancarkan Pelan Pembangunan Penjaja dan Peniaga Kecil 2023-2027

Kuala Lumpur – Kementerian Pembangunan Usahawan dan Koperasi (KUSKOP) melancarkan Pelan Pembangunan Penjaja dan Peniaga Kecil 2023-2027 (P3PK 2023-2027) yang menggariskan strategi dan inisiatif pemerkasaan komuniti itu di Malaysia.

Menteri Pembangunan Usahawan dan Koperasi, Datuk Ewon Benedick menyatakan bahawa pelan yang berpaksikan Dasar Keusahawan Nasional 2030 itu merupakan kesinambungan kepada Inisiatif Strategik Pembangunan Penjaja dan Peniaga Kecil 2015-2020 sudah tamat tempoh pelaksanaannya. “Pelan ini mampu menyokong pertumbuhan serta pembangunan kumpulan penjaja dan peniaga kecil di negara ini dalam tempoh lima tahun akan datang. “Pembangunan pelan memfokuskan kepada perencanaan strategi dan inisiatif yang lebih komprehensif serta mampan dengan mengambil kira impak pandemik COVID-19 terhadap komuniti penjaja dan peniaga kecil yang terjejas teruk dalam tempoh dua tahun kebelakangan ini.“

Tema P3PK 2023-2027 ialah ‘Memacu Kelestarian Pembangunan Penjaja dan Peniaga Kecil melalui Persekitaran Kondusif dan Holistik’ dan dirangka berpaksikan lima teras utama dan diperkukuh dengan 17 strategi serta 29 inisiatif yang diyakini mampu memberi nilai tambah kepada pembangunan ekosistem perniagaan komuniti itu di seluruh negara. “Berdasarkan perancangan, pelaksanaan strategi dan inisiatif untuk tempoh lima tahun akan datang telah dicerakinkan mengikut tiga fasa garis masa iaitu langkah pantas selama setahun, sederhana (satu hingga tiga tahun) dan panjang yang mengambil masa tiga hingga lima tahun. “KUSKOP percaya dengan penetapan garis masa ini, pelan ini akan memberi impak positif dan kolektif kepada setiap pihak berkepentingan dalam tempoh yang munasabah.“

Beliau turut menambah penetapan garis masa itu juga dilihat akan membolehkan transformasi dan perubahan terhadap landskap pengoperasian penjaja dan peniaga kecil yang lebih sistematik serta mampu memberi impak positif kepada kumpulan sasaran. “Impak positif ini merangkumi perkara seperti psikologi kendiri penjaja dan peniaga kecil, ekosistem perniagaan yang lebih kondusif, peningkatan sokongan kewangan dan latihan pembangunan perniagaan, pembangunan modal insan serta peningkatan adaptasi budaya pendigitalan.“ Pelan itu dijangka mampu memberi manfaat kepada sekurang-kurangnya 86 000 penjaja dan peniaga kecil di seluruh negara.


Promosi Inovasi Ekonomi Digital: Inisiatif Bakal Dilancarkan

Putrajaya – Inisiatif bagi mengarusperdanakan inovasi ekonomi digital dalam kalangan rakyat akan dilancarkan dalam tempoh dua minggu lagi, demikian kata Menteri Ekonomi, Yang Berhormat (YB) Rafizi Ramli ketika Majlis Perjumpaan bersama Warga Kementerian Ekonomi pagi tadi.

Tanpa mendedahkan butirannya, beliau berkata inisiatif ini dijalankan secara kerjasama antara Kementerian Ekonomi dan Kementerian Sains, Teknologi dan Inovasi (MOSTI) sejak dua bulan lepas. Beliau berkata demikian kepada pemberita selepas menghadiri Majlis Perjumpaan bersama-sama Warga Kementerian Ekonomi.


MyTax 2.0 Memudahkan Urusan Pembayar Cukai

Kuala Lumpur – MyTax 2.0 yang dilancarkan oleh Lembaga Hasil Dalam Negeri  (LHDN) pada November 2022 merupakan kesinambungan bagi MyTax 1.0 yang dilancarkan pada 19 November 2020.

Perkara ini turut dijelaskan secara terperinci oleh Pegawai Perhubungan Awam, Jabatan Operasi Cukai LHDN, Rose Afdayanti Nasir dalam siri rancangan “Klinik Cukai: MyTax 2.0 – Mudahkan Urusan Cukai Anda” anjuran Bernama Radio baru-baru ini.

Menurut beliau, MyTax 2.0 merupakan penambahbaikan akses platform daripada MyTax 1.0 yang bertujuan memudahkan  urusan pembayar cukai. Antara penambahbaikan yang dilakukan dalam MyTax 2.0, pihak LHDNM telah membenarkan pembayar cukai untuk memohon nombor pin secara dalam talian bagi pengguna yang pertama kali log masuk ke dalam sistem MyTax.

Pertama, permohonan boleh dilakukan menerusi e-KYC, walau bagaimanapun platform E-KYC hanya boleh digunakan melalui aplikasi yang dimuaturun menerusi telefon pintar masing-masing. Kedua, melalui cara e-CP55D. Tahun sebelum ini CPP55D perlu dilakukan secara manual, tetapi untuk MyTax 2.0 yang telah melalui penambahbaikan, pembayar cukai boleh mengaksesnya secara dalam talian.

“Teknologi sentiasa berubah, jadi kita perlu mengikut arus teknologi tersebut. Untuk MyTax 2.0, objektifnya lebih kepada kita mahu semuanya di hujung jari. Pembayar cukai tidak perlu lagi hadir ke kaunter. MyTax 2.0 lebih informatif dengan memaparkan maklumat individu pembayar cukai. MyTax 2.0 bukan sekadar individu semata-mata, kita juga mempunyai fungsi untuk pengarah syarikat melihat maklumat percukaian syarikat itu sendiri. Terdapat juga fungsi untuk pentadbir harta pusaka. Pentadbir harta pusaka ini misalnya saya diamanahkan untuk menjaga harta pusaka si A. Saya boleh kemukakan pendapatan bagi si A melalui MyTax. Sebelum ini kita hantar melalui borang manual, maka itu, kaedah ini dilihat lebih menjimatkan masa.”

Antara ciri-ciri baharu MyTax 2.0 yang perlu diketahui oleh pengguna termasuklah:


PKNS dan Samsung Malaysia Electronics Jalinkan Kerjasama Kukuhkan Nilai Tambah Pembeli Rumah PKNS

Untuk mendapatkan maklumat terkini, ikuti kami melalui Telegram

Shah Alam – Perbadanan Kemajuan Negeri Selangor (PKNS) dan Samsung Malaysia Electronics menjalinkan kerjasama dengan menawarkan teknologi dan perkhidmatan terbaik kepada pelanggan dalam pasaran Malaysia. Hubungan kerjasama itu dimeterai menerusi memorandum persefahaman (MoU) antara kedua-dua pihak di ibu pejabat PKNS.

Samsung Malaysia merupakan antara jenama yang terkenal bagi peralatan rumah, elektronik dan keperluan rumah yang berkualiti tinggi. Melalui kerjasama itu, pembeli rumah boleh mendapatkan produk pada harga diskaun dengan mencipta sendiri pengalaman menggunakan produk mampan dengan teknologi pintar dan terkini. Hal itu akan memberikan manfaat kepada pembeli rumah yang mahukan peralatan rumah yang terkini dan moden.

Kerjasama itu bakal menjadikan PKNS berbeza dengan pesaing industri dalam pasaran kerana PKNS menawarkan pakej lengkap kepada pembeli rumah dengan tawaran harga diskaun untuk pembelian barang kelengkapan rumah yang membolehkan pembeli menikmati kehidupan lebih mudah. Kerjasama strategik itu juga akan memberikan peluang kepada kedua-dua pihak untuk menganjurkan program bersama seperti aktiviti pemasaran untuk memasarkan hartanah PKNS dan memperkenalkan produk baharu Samsung.

MoU itu ditandatangani oleh Ketua Pegawai Eksekutif PKNS, Dato’ Mahmud Abbas manakala Samsung Malaysia Electronics pula diwakili oleh Presidennya, Denny Kim.


Rizab Antarabangsa BNM Berjumlah USD114 Bilion

Kuala Lumpur – Rizab antarabangsa Bank Negara Malaysia (BNM) berjumlah USD114.0 bilion pada 15 Mac 2023. Paras rizab ini memadai untuk membiayai lima bulan import barangan dan perkhidmatan dan satu kali jumlah hutang luar negeri jangka pendek.

BNM menyatakan bahawa komponen utama rizab antarabangsa ialah rizab mata wang asing (USD101.7 bilion), kedudukan rizab Tabung Kewangan Antarabangsa (USD1.4 bilion), hak pengeluaran khas (SDR) (USD5.7 bilion), emas (USD2.3 bilion) dan aset rizab lain (USD2.9 bilion).

Sementara itu, jumlah aset berjumlah RM614.08 bilion, terdiri daripada emas dan pertukaran asing serta rizab lain, termasuk SDR (RM500.06 bilion), kertas kerajaan Malaysia (RM12.29 bilion), deposit dengan institusi kewangan (RM1.01 bilion), pinjaman dan pendahuluan (RM23.77 bilion), tanah dan bangunan (RM4.14 bilion) dan aset-aset lain (RM72.81 bilion).

BNM turut menambah modal dan liabiliti terdiri daripada modal berbayar (RM100 juta), rizab (RM158.77 bilion), mata wang dalam edaran (RM160.43 bilion), deposit oleh institusi kewangan (RM209.32 bilion), deposit kerajaan persekutuan (RM7.52 bilion), deposit lain (RM37.93 bilion), kertas Bank Negara (RM7.87 bilion), peruntukan SDR (RM28.21 bilion) dan liabiliti-liabiliti lain (RM3.92 bilion).


Bahasa Melayu Bahasa Integrasi Perpaduan

Kuala Lumpur – Prof. Madya Dr. Jessica Ong Hai Liaw, Pakar Psikologi Bahasa dan Pengarah Bahagian Hal Ehwal Korporat, Universiti Pertahanan Nasional Malaysia, cukup optimis dengan perkongsiannya yang bertajuk “Bahasa Melayu Penggerak Budaya Perpaduan di Persada Dunia“ menerusi slot Sembang KL yang dikendalikan oleh DJ Mimie.

Menurut Dr. Jessica, dengan adanya 300 juta penutur bahasa Melayu di negara rumpun Melayu, usaha untuk merealisasikan bahasa Melayu sebagai bahasa antarabangsa akan tercapai. Malaysia juga pastinya berupaya menjadikan bahasa Melayu sebagai penggerak budaya perpaduan di persada dunia kerana rakyat Malaysia itu sendiri terdiri daripada pelbagai bangsa, agama dan latar budaya.

Yang paling penting menurut beliau ialah keyakinan seluruh Keluarga Malaysia untuk memahami bahasa Melayu sebagai bahasa perpaduan. Aras pemikiran rakyat terhadap integriti bahasa Melayu juga berupaya membina dan melahirkan rakyat yang berjiwa patriotik khususnya dengan menghormati prinsip Rukun Negara.

Bahasa Melayu juga menjadi identiti bagi jati diri rakyat Malaysia tidak kira di mana-mana sahaja. Oleh itu, rakyat negara ini wajar merujuk negara dunia lain yang cukup taat akan bahasa kebangsaan mereka seperti Jepun, China, Korea dan lain-lain.

Tegasnya lagi, dengan mengutamakan bahasa Melayu, tidak bermakna bahasa asing seperti bahasa Inggeris, Mandarin, Tamil dan sebagainya dipinggirkan. Usaha menguasai pelbagai bahasa juga digalakkan namun mestilah memartabatkan bahasa Melayu kerana bahasa Melayu ialah bahasa kebangsaan negara ini.

Beliau juga menyeru seluruh Keluarga Malaysia supaya menyedari akan kewujudan portal Pusat Rujukan Persuratan Melayu yang merupakan enjin carian bahasa Melayu yang dapat membantu khalayak dalam hal ehwal bahasa Melayu.


IHP Susut 0.8% pada Februari 2023

Kuala Lumpur – Jabatan Perangkaan Malaysia (DOSM) melaporkan bahawa Indeks Harga Pengeluar (IHP) bagi pengeluaran tempatan menyusut 0.8% dari tahun ke tahun pada Februari 2023 berbanding peningkatan 1.3% yang disaksikan semasa Januari 2023.

Ketua Perangkawan, Datuk Seri Mohd Uzir Mahidin menyatakan bahawa penguncupan itu disebabkan oleh kesan asas dan harga komoditi utama yang lebih rendah. Trend penurunan itu dipengaruhi oleh kemerosotan dalam sektor pertanian, perhutanan, perikanan serta perlombongan. Indeks pertanian, perhutanan dan perikanan menurun 26.1% (Januari 2023: -20.9%) dengan harga tandan buah segar merekodkan kejatuhan 40.5% pada Februari 2023. Pada masa yang sama, indeks perlombongan susut 6.5% (Januari 2023: -2.2%) disebabkan oleh kelemahan sebanyak 16.1% dalam pengekstrakan indeks petroleum mentah.

Sementara itu, indeks pembuatan meningkat 3% menjelang Februari 2023 berbanding pertumbuhan 4.5% pada bulan sebelumnya yang disumbangkan oleh kenaikan dalam indeks pembuatan produk komputer, elektronik dan optikal (8.5%). Sektor utiliti, indeks bekalan air menokok 3.7%, indeks bekalan elektrik dan gas naik sebanyak 1%. Secara bulanan, IHP bagi pengeluaran tempatan susut 0.2% pada Februari 2023 berbanding penguncupan 0.8% pada bulan sebelumnya.

Mengulas mengenai IHP mengikut peringkat pemprosesan, indeks bahan mentah untuk pemprosesan selanjutnya terus merendah sebanyak 16.9% pada Februari 2023 (Januari 2023: -12.4%) disebabkan oleh penurunan bahan bukan makanan sebanyak 20.3%. Selain itu, harga minyak sawit antarabangsa terus merundum berikutan permintaan import global yang agak lembap walaupun pengeluaran bermusim lebih rendah daripada kawasan pertumbuhan utama di Asia Tenggara. Oleh itu, sebagai salah satu pengeksport utama, harga minyak sawit Malaysia terus menjunam disebabkan oleh permintaan yang rendah dan harga minyak gas yang lebih rendah.


Mydin Beri Ganjaran Sempena Perayaan Aidilfitri

Untuk mendapatkan maklumat terkini, ikuti kami melalui Telegram

Sungai Petani – Pasaraya Mydin di bawah pengurusan Iman Ikhlas (M) Sdn. Bhd menyediakan pelbagai insiatif ganjaran, termasuk meluluskan kenaikan gaji tahunan kepada pekerjanya berkuatkuasa 26 Mac lalu.

Pengurus Eksekutif Mydin Wilayah Utara, Azmin Saduruddin berkata, buat permulaan kira-kira 200 orang pekerjanya, bermula dari pangkat penyelia ke atas di kawasan utara bakal menikmati kemudahan itu pada bulan ini. “Kenaikan gaji baharu itu antara 5% hingga 10% berdasarkan penilaian prestasi kerja tahunan dan kenaikan pangkat bagi setiap jawatan yang layak. “Melalui kenaikan gaji tersebut, ia dapat membantu para pekerja dalam menangani kenaikan kos sara hidup dan inflasi di negara ini,“ katanya.

Beliau berkata demikian ketika berucap di Majlis Iftar Perdana 2023 di Mydin Taman Batik di sini semalam bagi meraikan seramai 30 orang anak yatim di daerah Kuala Muda menerima baju raya dan berbuka puasa. Selain itu, pihak Mydin turut menyediakan pemberian duit raya kepada semua kakitangan sebelum perayaan Aidilfitri kali ini bagi memudahkan mereka membeli barang keperluan masing-masing. “Mengenai program Menu Rahmah pula, Mydin tidak ketinggalan menyahut seruan kerajaan itu.“Semua program yang menawarkan harga barang dapur lebih murah dan berpatutan diperkenalkan oleh kerajaan di Pasaraya Mydin mendapat sambutan baik sekali,“ katanya lagi.

Turut hadir di majlis itu Timbalan Speaker Dewan Undangan Negeri (DUN) Kedah, Ahmad Fadzli Hashim, Pengarah Urusan Mydin Wilayah Utara, Saduruddin Gulam Husen dan Pengurus Cawangan Mydin Taman Batik, Mohd Fauzi Rashid.


Malaysia Memperkukuh Kedudukan sebagai Peneraju Industri Halal Global

Kuala Lumpur – Malaysia boleh terus kekal sebagai peneraju produk dan perkhidmatan halal yang memenuhi standard kualiti tertinggi kerana negara mempunyai ekosistem dan strategi yang betul untuk meraih lebih banyak perniagaan halal global.

Menteri Perdagangan Antarabangsa dan Industri, Tengku Datuk Seri Utama Zafrul Tengku Abdul Aziz berasa yakin bahawa Malaysia boleh mengukuhkan kedudukan di persada ekonomi global melalui Â Pelan Induk Industri Halal 2030 (HIMP 2030), visi Kementerian Perdagangan Antarabangsa dan Industri (MITI) untuk membangunkan platform industri dan perniagaan-kepada-perniagaan (B2B) seperti Pameran Halal Antarabangsa Malaysia (MIHAS). Tambah beliau, Malaysia terkenal sebagai pembekal utama pelbagai produk dan perkhidmatan diperakui halal, seperti makanan, kosmetik, farmaseutikal, kewangan dan pelancongan. Pihak kerajaan telah melancarkan HIMP 2030 yang menggariskan pelan tindakan jelas bagi memanfaatkan secara strategik peningkatan permintaan global terhadap produk dan perkhidmatan halal, serta mengukuhkan penerajuan Malaysia dengan memanfaatkan ekosistem industri halal yang diperakui dunia untuk menggalakkan pertumbuhan ekonomi halal Malaysia.

Beliau menyatakan bahawa Malaysia sekali lagi disenaraikan sebagai ekonomi halal utama dunia bagi sembilan tahun berturut-turut dan HIMP 2030 akan membantu mengukuhkan lagi kedudukan Malaysia sebagai peneraju utama dunia dalam industri halal. MITI mengunjurkan industri halal berkembang kepada USD113.2 bilion menjelang tahun 2030 dengan sumbangan keluaran dalam negara kasar (KDNK) 8.1% pada tahun 2025 menerusi HIMP 2030.

Sementara itu, beliau menambah bahawa MIHAS sebagai platform B2B yang semakin berkembang kukuh juga diangkat sebagai satu daripada pemacu utama yang membangunkan momentum halal dengan meneroka bidang baharu dan peluang yang belum dimanfaatkan dalam industri. Edisi MIHAS 2023 ke-19 yang dihoskan oleh MITI dan dianjurkan oleh Perbadanan Pembangunan Perdagangan Luar Malaysia (MATRADE) akan diadakan selama empat hari bermula 12 September hingga 15 September 2023 di Pusat Perdagangan dan Pameran Antarabangsa Malaysia (MITEC).

Pameran itu yang bertemakan Paving the Way of Halal akan menampilkan trend, teknologi dan inovasi halal terkini merangkumi 12 kluster terdiri daripada makanan dan minuman; fesyen dan gaya hidup sederhana; kosmetik dan penjagaan peribadi; teknologi dan pembungkusan makanan, selain kewangan dan teknologi kewangan (fintech) Islam, media dan rekreasi, runcit dan francais, hospitaliti dan pelancongan mesra Muslim, farmaseutikal dan perubatan, perkhidmatan dan pendaya, pendidikan, e-dagang, dan seni dan budaya Islam.

MIHAS 2023 dijangka menjadi edisi terbesar pasca pandemik kerana ia diunjur menarik lebih 35 000 pengunjung tempatan dan antarabangsa serta 1500 reruai dan menyasarkan 40 pavilion negara.


Indeks Nilai Seunit Import Malaysia Meningkat 0.6%

Kuala Lumpur – Indeks nilai seunit import Malaysia menunjukkan trend positif bulan ke bulan dengan pertumbuhan 0.6% kepada 128.7 mata pada Februari 2023 daripada 128.0 mata kepada Januari 2023.

Jabatan Perangkaan Malaysia dalam laporan Indeks Perdagangan Luar Negeri (2010=100) Februari 2023 melaporkan bahawa peningkatan dalam indeks nilai seunit import disumbangkan oleh kenaikan indeks alat jentera dan kelengkapan pengangkutan (1.4%), minyak galian (1.1%) dan pelbagai barang keluaran kilang (0.3%). Walau bagaimanapun, indeks volum import merosot 2.5% berbanding bulan sebelumnya disebabkan oleh penurunan indeks pelbagai barang keluaran kilang (16.2%), barang keluaran kilang (11.4%) dan alat jentera dan kelengkapan pengangkutan (9.7%).

Indeks volum import pelarasan bermusim mengembang 10.9% daripada 165.6 mata kepada 183.6 mata. Perbandingan tahun ke tahun menunjukkan indeks nilai seunit import bertambah 4.6% manakala indeks volum melonjak 7.7%. Sementara itu, harga eksport Malaysia pada Februari 2023 menyusut 1.0% daripada 142.7 mata pada bulan sebelumnya kepada 141.2 mata. Menurut Ketua Perangkawan Datuk Seri Dr Mohd Uzir Mahidin, penurunan nilai seunit eksport adalah disebabkan oleh penurunan dalam indeks minyak galian (3.6%), minyak dan lemak binatang dan sayur-sayuran (2.7%) dan alat jentera dan kelengkapan pengangkutan (0.4%).

Selain itu, indeks volum eksport meningkat 0.7% pada bulan yang sama, selaras dengan kenaikan indeks barang-barang keluaran kilang (16.4%), makanan (14.8%) dan bahan kimia (6.9%). Indeks volum eksport pelarasan bermusim melonjak 11.7% daripada 149.8 mata kepada 167.4. Merujuk kepada perbandingan tahunan, indeks nilai seunit eksport naik 4.4% manakala indeks volum meningkat 5.2%.

Jabatan Perangkaan turut melaporkan terma perdagangan Malaysia menguncup 1.6% bulan ke bulan kepada 109.7 mata pada Februari 2023, didorong oleh kejatuhan indeks minyak galian (4.6%), minyak dan lemak binatang dan sayur-sayuran (4.0%) dan alat jentera dan kelengkapan pengangkutan (1.8%). Bagi perbandingan tahun ke tahun, terma perdagangan Malaysia menyusut 0.2% daripada 109.9 mata pada Februari 2022.


Jumlah Import Sarawak Meningkat 45.5% – MITI

Kuala Lumpur – Kementerian Perdagangan Antarabangsa dan Industri (MITI) menjelaskan jumlah import bagi negeri Sarawak mencatatkan peningkatan sebanyak 45.5%, iaitu sebanyak RM34.29 bilion pada tahun 2022.

MITI menjelaskan dalam jawapan bertulis yang disiarkan di laman sesawang Parlimen bahawa peningkatan jumlah import tersebut disumbangkan oleh kenaikan import kimia dan bahan kimia, keluaran petroleum serta bijih logam dan serpihan logam.

Kementerian itu juga menjelaskan bahawa senarai barangan import utama Sarawak pada tahun 2022 menunjukkan trend yang sama, iaitu kimia dan bahan kimia yang mencatatkan RM9.33 bilion yang mewakili 27.2% syer daripada jumlah import Sarawak. Manakala bijih logam dan serpihan logam pula bernilai RM5.07 bilion dengan 14.8% syer. Seterusnya, jentera, kelengkapan dan peralatan pula mencatatkan jumlah sebanyak RM4.39 bilion bersamaan dengan 12.8% syer.

Kementerian itu menjawab soalan ahli Parlimen Mas Gading, iaitu Mordi BimolÂ  yang ingin mengetahui jumlah nilai ringgit dan senarai barang-barang import utama Sarawak bagi tahun 2021 dan 2022.

Selain itu, nilai import Sarawak pada tahun 2021 berjumlah RM23.57 bilion dilihat meningkat sebanyak 24.2% daripada tahun sebelumnya disebabkan oleh peningkatan import kimia dan bahan kimia, bijih logam dan serpihan logam serta keluaran petroleum.

Antara barangan import utama bagi Sarawak pada tahun 2021 termasuklah kimia dan bahan kimia yang bernilai RM5.26 bilion yang mewakili 2.3% syer daripada jumlah import Sarawak.Manakala bijih logam dan serpihan logam pula bernilai RM3.65 bilion dengan 15.5% syer selain jentera, kelengkapan dan peralatan yang mencatatkan nilai sebanyak RM2.98 bilion, iaitu 12.6% syer.


Pasaran Kewangan Malaysia Kekal Kukuh Walaupun Diasak oleh Volatiliti Pasaran Global

Untuk mendapatkan maklumat terkini, ikuti kami melalui Telegram

Kuala Lumpur – Bank Negara Malaysia (BNM) melaporkan bahawa keadaan pasaran kewangan domestik kekal teratur pada Separuh Kedua 2022 (2H 2022) dalam keadaan volatiliti pasaran kewangan global yang ketara. BNM menambah bahawa keadaan kewangan global mengetat pada separuh kedua tahun 2022 apabila bank pusat utama meningkatkan kadar dasar secara agresif untuk menangani tahap inflasi yang tinggi. Tekanan sistem perbankan di beberapa ekonomi maju telah meningkatkan volatiliti dalam pasaran bon dan pasaran ekuiti di seluruh dunia. Perkembangan global itu turut menjejaskan pasaran kewangan Malaysia dan menyebabkan pasaran pertukaran wang asing, bon dan wang mengalami volatiliti yang lebih tinggi.

BNM menyatakan bahawa Indeks Tekanan Pasaran Kewangan (FMSI) pada Separuh Kedua 2022 telah meningkat ke tahap yang dicatatkan pada pertengahan tahun 2020 tetapi masih kekal di bawah tahap tertinggi yang dicatatkan pada permulaan pandemik COVID-19 pada Mac 2020. Meskipun volatiliti terus ketara dalam pasaran kewangan domestik, keadaan pasaran kekal teratur dan pengantaraan aliran dua hala dalam pasaran bon dan pasaran ekuiti berjalan dengan lancar. Keadaan itu telah menyokong pengumpulan dana oleh perniagaan melalui pasaran modal.

BNM turut melaporkan bahawa mudah tunai dalam pasaran bon kerajaan pula kekal kukuh. Keadaan mudah tunai dalam sistem perbankan sebahagian besarnya tidak terjejas oleh penarikan balik fleksibiliti pengawalseliaan yang diberikan semasa pandemik dan tekanan perbankan di Amerika Syarikat dan Eropah baru-baru ini. Sementara itu, pasaran ekuiti menyaksikan pelonggaran keadaan kewangan global menjelang akhir tahun 2022, kegiatan ekonomi dalam negeri yang lebih kukuh dan sentimen pelabur yang positif berikutan peralihan politik yang teratur susulan Pilihan Raya Umum Ke-15 telah memberikan sokongan kepada pasaran ekuiti domestik pada suku keempat tahun 2022.

Selain itu, pasaran bon korporat terus berfungsi secara teratur dalam menyokong aktiviti pengumpulan dana korporat pada Separuh Kedua 2022. Terbitan bon korporat kasar meningkat dengan mendadak (Ogos 2022-Januari 2023: RM94.7 bilion; Ogos 2019-Januari 2020: RM48.8 bilion), sebahagian besarnya didorong oleh satu terbitan besar oleh pengendali tol lebuh raya utama pada bulan Disember (RM25.2 bilion). Dalam pasaran pertukaran asing, pergerakan ringgit terus dipengaruhi oleh faktor luaran berikutan pertumbuhan global dan prospek inflasi yang berubah-ubah.

Ringgit mencatatkan paras terendahnya apabila ditutup pada 4.7480 pada awal November 2022 ketika dolar Amerika meningkat ke paras tertinggi dalam tempoh 20 tahun susulan tindakan monetari yang diperketat secara agresif oleh Bank Pusat Amerika Syarikat (AS), Rizab Persekutuan (Fed). Nilai ringgit seterusnya menjadi kukuh menjelang akhir tahun 2022 terutamanya susulan muncul tanda-tanda bahawa Fed mungkin memperlahankan keagresifan dasar monetari AS.


Kerjasama Shell Fleet Solutions dengan DHL Express ke Arah Perniagaan Mampan

Kuala Lumpur – Shell Fleet Solutions memeterai kerjasama strategik dengan DHL Express Malaysia bagi menyokong usaha syarikat menuju ke arah kemampanan dengan langkah mengurangkan emisi dalam operasi fleet syarikat itu. Kedua-dua syarikat itu akan menggunakan pengetahuan, kepakaran dan infrastruktur global mereka bagi menyokong pertumbuhan perniagaan mampan menerusi penyahkarbonan fleet dan peningkatan piawaian keselamatan dalam penyelesaian pengelektrikan.

Perjanjian itu akan menyediakan rangka kerja untuk meneroka kerjasama dalam inisiatif neutral karbon lain. Pengurus Besar Shell Fleet Solutions Malaysia, Joanna Lean menyatakan bahawa pihaknya berhasrat untuk menyokong fleet di Malaysia dalam peralihan penyahkarbonan memandangkan mereka berhadapan dengan cabaran untuk mengimbangi kos dan keperluan penggunaan penyelesaian mobiliti rendah karbon. Tambahnya lagi, program yang menyokong inisiatif itu merangkumi penyelesaian inovatif oleh Shell Recharge Solutions, Shell Telematics dan Shell Nature Based Solutions.

Pengarah Urusan DHL Express Malaysia dan Brunei, Julian Neo menyatakan bahawa syarikat itu menyasarkan untuk mencapai emisi sifar bersih menjelang tahun 2050. Tambahnya lagi, penggunaan pacuan, bahan api alternatif dan penyelesaian tenaga bersih merupakan bidang yang penting untuk mencapai matlamat itu.


MIDA, DHL Express Jalin Kerjasama Menarik Pelaburan Berkualiti Tinggi

Kuala Lumpur – Lembaga Pembangunan Pelaburan Malaysia (MIDA) telah memeterai Memorandom Persefahaman (MoU)  bersama dengan DHL Express Malaysia untuk mengukuhkan kedudukan negara sebagai destinasi yang ideal bagi pelaburan asing (FDI) yang berkualiti tinggi.

Timbalan Ketua Pegawai Eksekutif penggalakan dan fasilitator pelaburan  MIDA, Sivasuriyamoorthy Sundara Raja berkata, tujuan perkongsian tersebut adalah untuk mengukuhkan lagi kedudukan Malaysia sebagai hab rantaian bekalan di rantau ini.

“Kerjasama yang dibuat dengan DHL Express penting kerana apabila MIDA menjalankan aktiviti penggalakan pelaburan di seluruh dunia, Malaysia harus diletakkan sebagai pusat pengeluaran global serta sebagai hab pengedaran serantau dan global,” katanya kepada pemberita selepas majlis pemeteraian MoU tersebut.

Kerjasama ini merupakan penyedia perkhidmatan bertaraf dunia dan akan menambah nilai kepada MIDA sendiri dalam perundingan untuk menarik lebih banyak pelaburan ke dalam negara.

MoU tersebut telah dimeterai antara Timbalan ketua pegawai eksekutif penggalakan dan fasilitator pelaburan  MIDA, Sivasuriyamoorthy Sundara Raja dengan pengarah urusan DHL Express Malaysia dan Brunei, iaitu Julian Neo dan disaksikan  oleh pengerusi MIDA, Tan Sri Sulaiman Mahbob.

Sivasuriyamoorthy menyatakan bahawa DHL Express akan menyediakan perkhidmatan menyeluruh termasuk pengangkutan fret udara dan laut, hab pusat data serta kemudahan canggih yang akan membantu MIDA menarik lebih banyak FDI ke Malaysia.

Tambah beliau lagi, pihak MIDA juga berharap agar dapat bekerjasama dengan pelanggan DHL Express dan meyakinkan mereka untuk datang dan beroperasi di Malaysia.

Kerjasama yang dimeterai ini juga akan membuka ruang yang lebih banyak peluang pelaburan seiring dengan 16 Perjanjian Perdagangan Bebas (FTA) yang dilaksanakan dan ini termasuklah Perjanjian Perkongsian Ekonomi Komprehensif Serantau (RCEP) dan Perjanjian Komprehensif dan Progresif Bagi Perkongsian Trans-Pasifik (CPTPP) baru-baru ini.

“RCEP dan CPTPP membuka pasaran baharu di negara seperti Mexico, Kanada, Peru dan Chile dan hal ini memberikan kelebihan langsung daripada kerjasama ini dengan adanya perkhidmatan DHL untuk pasaran eksport.”

Pengarah urusan DHL Express Malaysia dan Brunei,  Julian Neo menjelaskan MoU tersebut merupakan garis komitmen bersama untuk menguatkan kedudukan Malaysia sebagai destinasi pilihan bagi FDI serta mengukuhkan sumbangan industri logistik.

“Sebagai penyelia perkhidmatan ekspres antarabangsa utama dunia, DHL akan membantu memudahkan menjalankan perniagaan dan menyediakan akses lebih besar kepada syarikat untuk pasaran Asia Tenggara dan Asia Pasifik yang menguntungkan.”


Dewan Rakyat Meluluskan RUU Kewangan 2023

Untuk mendapatkan maklumat terkini, ikuti kami melalui Telegram

Kuala Lumpur – Rang undang-undang (RUU) kewangan 2023 telah diluluskan dewan rakyat pada hari ini melalui undian suara. RUU tersebut telah dibentangkan oleh Timbalan Menteri kewangan, Steven Sim Chee Keong bagi meminda meminda Akta Cukai Pendapatan 1967, Akta Cukai Keuntungan Harta Tanah 1976, Akta Setem 1949, Akta Petroleum (Cukai Pendapatan) 1967 dan Akta Kewangan 2018.

Timbalan Menteri kewangan membentangkan RUU itu untuk bacaan kali kedua adalah tentang cadangan untuk menguatkuasakan langkah-langkah cukai yang telah diumumkan dalam belanjawan 2023 dan untuk melaksanakan keputusan kerajaan untuk menambahbaik pentadbiran cukai yang memerlukan pindaan kepada akta yang berkaitan.

Beliau menjelaskan bahawa RUU berkenaan mengandungi 29 fasal yang dibahagikan kepada enam bab yang meminda lima akta yang dinyatakan. Selain itu, beliau juga memaklumkan pindaan ini berbangkit selepas kerajaan memperhalusi semula secara teliti langkah cukai bagi Belanjawan 2023 dan  terdapat pindaan terkini yang  akan dicadangkan pada peringkat Jawatankuasa.“Pindaan akta tersebut adalah melibatkan subsekyen 3(3) Akta kewangan 2018 [akta 812] dengan menggantikan perkataan “dan 2022” dengan perkataan “2022,2023 dan 2024” bagi melanjutkan pelepasan cukai pendapatan individu untuk simpanan bersih ke dalam Skim Simpanan Pendidikan Nasional (SSPN),”katanya hari ini di Dewan Rakyat. Tambahan beliau lagi, kerajaan akan meneliti semula keperluan untuk melanjutkan pelepasan cukai pendapatan individu simpanan bersih tahunan SSPN selepas 2024.

Manakala, bagi pindaan Akta Cukai Pendapatan 197 melibatkan 15 fasal iaitu Fasal tiga hingga 17 bertujuan meminda akta ibu dan tarikh kuatkuasa bagi fasal 16(f) di bawah fasal subfasal (1) dan subperenggan 4(a)(iv) di bawah subfasal (1) di syor untuk dipinda pada peringkat Jawatankuasa. Walau bagaimanapun, perenggan 46 (1)(k) akan dikekalkan berikutan keputusan kerajaan untuk membenarkan terus potongan cukai ke atas SSPN dan di syor untuk dipinda pada peringkat Jawatankuasa.

Bagi pindaan Akta Keuntungan Cukai Keuntungan Harta Tanah 1976 pula ia membabitkan dua fasal iaitu Fasal 18 bertujuan menyatakan pindaan di buat mula berkuat kuasa apabila berkuat kuasanya akta berkenaan. Pindaan Akta Petroleum (Cukai pendapatan) 1967 pula mengandungi enam fasal, antaranya ialah Fasal 27 yang bertujuan membenarkan pembayar cukai mengemukakan apa-apa borang ditetapkan melalui perantaraan elektronik atau secara penghantaran elektronik. “Dasar ini juga akan dilihat semula pada tahun depan dan maklum balas juga akan diambil daripada semua pihak termasuk pembangkang untuk membuat keputusan seterusnya, ”katanya.


Pelaburan Syarikat China di Malaysia Tingkat Hubungan Dua Hala

Kuala Lumpur –  Menteri Perdagangan Antarabangsa dan Industri, Tengku Datuk Seri Utama Tengku Zafrul Aziz berkata peningkatan minat syarikat China melabur di Malaysia memberi petanda baik kepada negara dan telah meningkatkan hubungan dua hala antara Malaysia dan China serta telah disokong oleh keyakinan terhadap kerajaan Perpaduan negara.

Beliau berkata menerusi satu kenyataan yang dikeluarkan oleh Lembaga Pembangunan Pelaburan Malaysia (MIDA), Kementerian Perdagangan Antarabangsa dan Industri  (MITI) akan terus membantu memudahkan urusan para pelabur untuk menjalankan perniagaan di negara ini bagi menunjukkan bahawa Malaysia adalah sebuah negara sentiasa menyokong industri, perdagangan. Beliau juga menzahirkan ucapan tahniah kepada MIDA dan semua agensi berkaitan dalam membantu mendapatkan pelaburan berpotensi yang bernilai RM 170 bilion. “MITI, MIDA dan agensi lain kini perlu mula bekerja keras untuk membuat susulan dan seterusnya merealisasikan pelaburan ini dalam tempoh masa yang singkat,“ katanya.

Menerusi misi perdagangan dan pelaburan di China baru-baru ini, ketua pegawai eksekutif MIDA, Datuk Arham Abdul Rahman berkata lebih 20 syarikat telah menunjukkan minat yang serius untuk melabur dalam ekonomi Malaysia yang sedang berkembang pesat melibatkan bidang seperti produk petrokimia, produk solar dan kaca, pusat data antarabangsa dan bahagian-bahagian dan komponen kenderaan elektrik.

Syarikat Zhejiang Zhink Group, LONGi, GDS, Shanghai DC Science dan ZTE Corporation  merupakan antara syarikat yang menyatakan minat yang mendalam untuk melabur di Malaysia dan kesemua syarikat ini mengakui potensi yang besar di Malaysia. Datuk Arham Abdul Rahman menyatakan pencapaian ini menunjukkan komitmen kerajaan Malaysia untuk menarik pelaburan berkualiti tinggi daripada pengguna teknologi digital utama dunia yang akan menempatkan satu pertiga daripada syarikat unicorn dunia.

Pada tahun 2022, Malaysia mencatatkan sebanyak RM 264.4 bilion pelaburan diluluskan dalam sektor pembuatan, perkhidmatan dan primer dan daripada jumlah tersebut RM 55.4 bilion telah di sumbang oleh China yang melibatkan sejumlah 91 projek. MIDA berkata usaha niaga ini berpotensi mewujudkan 11 545 peluang pekerjaan baharu bagi tenaga kerja Malaysia yang sekali gus dapat mengukuhkan lagi struktur ekonomi negara.


Majlis Pelancaran Novel Di Mana Ranting Dipatah

Kuala Lumpur –  Novel dari China, yang  diterjemahkan kepada bahasa Melayu yang bertajuk Di Mana Ranting Dipatah, karya tersohor penulis Lu Yao, kini boleh diperoleh di pasaran. Lu Yao mula menulis novel ini pada tahun 1975 dan mengambil masa selama 13 tahun untuk disiapkan. Pada tahun 1991, buku ini berjaya dinobatkan sebagai penerima Hadiah Sastera Mao Dun, yang merupakan hadiah kesusasteraan tertinggi di China. Karya ini berkisar tentang kehidupan rakyat biasa yang tidak mengenal erti putus asa dan memberikan inspirasi kepada masyarakat.

Sehubungan dengan itu, majlis pelancaran novel Sasterawan Negara China pertama ini dianjurkan oleh Han-Beijing Publishing House dan disempurnakan oleh Dato’ Dr. Mah Hang Soon, iaitu Timbalan Menteri Pendidikan II pada 21 April 2021.

Menurut Dato’ Dr. Mah Hang Soon, karya itu dapat menjadi penyuntik semangat kepada rakyat di China, Malaysia dan seluruh dunia agar tabah mengharungi perjuangan dalam menangani pandemik COVID-19. Kementeriannya turut menyokong usaha mempromosikan lebih banyak karya dari China kepada pembaca di Malaysia. Novel terjemahan itu diterbitkan dengan kerjasama Kumpulan Penerbitan Beijing China dan Pusat Kebudayaan Han Malaysia. Beliau turut berharap agar karya sastera Malaysia dapat dibawa kepada pembaca di China bagi mempererat persahabatan kedua-dua negara.

Sementara itu, Pengerusi Pusat Kebudayaan Han, Datuk Goh Hin San pula berkata, kesusasteraan mampu merentas perbezaan negara, budaya, warna kulit, kaum dan zaman. Kesusasteraan China bukan hanya khazanah rakyat China, malah boleh menjadi khazanah dunia melalui penterjemahan. Penterjemahan buku ini disifatkan sebagai contoh yang baik dalam usaha murni untuk saling mempelajari tamadun berbeza.

Pertukaran kesusasteraan secara dua hala ini diyakini mampu mempertingkatkan persefahaman rakyat pelbagai negara, memberikan sumbangan kepada pewujudan Komuniti Berkongsi Nasib yang terbuka, inklusif, seimbang dan saling menguntungkan.


Martabatkan Bahasa Melayu melalui Nyanyian

Kuala Lumpur – Rakyat Malaysia bertanggungjawab untuk mendaulatkan dan memartabatkan bahasa Melayu, iaitu bahasa kebangsaan negara ini tidak kira di mana-mana sahaja. Sementelah lagi, negara ini sudah mencapai kemerdekaan selama 65 tahun, maka seharusnya semua warga Malaysia dapat menyemai budaya dan bahasa dalam diri serta menguasai bahasa Melayu dengan baik tidak kira dalam apa-apa jua bidang yang diceburi, sama ada sebagai seorang anak seni, pelukis, penulis lirik, dan sebagainya.

Muzik merupakan antara medium yang amat penting untuk menyebarkan bahasa dan budaya kebangsaan kerana muzik sentiasa ada di sekeliling kita. Tidak semestinya genre irama Malaysia sahaja yang perlu berelemenkan bahasa Melayu, penggubah dan penulis lirik lagu dalam genre lain juga perlu menitikberatkan penggunaan bahasa Melayu yang baik dalam menghasilkan sesuatu karya.

Menurut Suki Low, seorang artis tanah air memilih untuk menyanyi dalam bahasa kebangsaan disebabkan rasa bangga serta rasa bertanggungjawab terhadap bahasa Melayu sebagai bahasa kebangsaan. Katanya lagi, bahasa itu jiwa bangsa dan beliau ingin membawa identiti bahasa Melayu sebagai bahasa kebangsaan ke seluruh dunia. Beliau berpendapat, semangat jati diri bahasa Melayu yang kuat dalam diri yang disampaikan melalui lirik lagu akan membawa kepada kesepaduan rakyat Malaysia.

Tambahnya lagi, beliau sentiasa bersungguh-sungguh dalam mempelajari bahasa Melayu dengan membuat rujukan bahasa melalui kamus atau merujuk Pusat Rujukan Persuratan Melayu dan bertanyakan pakar bahasa jika menghadapi masalah berkenaan dengan ejaan dan tatabahasa bahasa Melayu.

Adalah penting untuk kita menguasai bahasa Melayu dan memahami lirik lagu serta menjiwainya dengan baik dan betul kerana sekiranya perkataan atau sebutan kita tidak tepat semasa menyanyi dalam bahasa Melayu, maka maksud yang hendak disampaikan itu akan terpesong daripada pengertiannya yang sebenar.

Sebagai penyanyi, seseorang itu juga perlu ada rasa tanggungjawab terhadap penguasaan ilmu yang banyak dalam bahasa kebangsaan. Hal ini demikian kerana seseorang yang menyanyi dengan menggunakan bahasa yang bercampar aduk atau bahasa rojak akan mencemarkan keindahan lirik lagu bahasa Melayu dan seterusnya merosakkkannya.

Menurut beliau lagi, antara cabaran yang dihadapi dalam memartabatkan bahasa Melayu termasuklah sikap masyarakat negara ini yang begitu kreatif dalam mencipta sesuatu perkataan dan seterusnya merosakkan keindahan bahasa Melayu. Golongan muda khasnya lebih terpengaruh dengan budaya luar disebabkan mereka aktif dalam media sosial. Sehubungan dengan itu, platform media sosial perlu dimanfaatkan sebaik-baik mungkin dengan penggunaan bahasa Melayu yang baik dalam lagu. Hal ini sedikit banyak dapat menyuntik rasa cinta terhadap bahasa kebangsaan.

Beliau juga mempunyai banyak perancangan untuk menyampaikan lagu-lagu dalam bahasa Melayu bagi memeriahkan seni tanah air dalam bahasa kebangsaan. Demikianlah antara penerangan menarik oleh Suki Low ketika bersiaran secara langsung dalam rancangan Peka Bahasa: Bicara Kita 2022 – “Bahasa dan Lagu” menerusi Studio Siaran Langsung Media Sosial DBP pada pukul 9.00 malam tadi.


BNM Nilai Kesan Kenaikan OPR Sebelum Mengambil Tindakan Seterusnya

Untuk mendapatkan maklumat terkini, ikuti kami melalui Telegram

Kuala Lumpur – Penolong Gabenor BNM, Fraziali Ismail menyatakan bahawa Bank Negara Malaysia (BNM) akan menilai kesan kenaikan kadar dasar semalaman (OPR) sebanyak 100 mata asas (bps) pada tahun 2022 ke atas ekonomi Malaysia sebelum mengambil sebarang tindakan lanjut.

Beliau menyatakan bahawa OPR itu telah dinaikkan secara beransur-ansur kepada 2.75% dan bank pusat mesti menilai kesannya terhadap keadaan ekonomi semasa. Dasar monetari akan terus mengimbangi risiko inflasi domestik dan pertumbuhan ekonomi. Justeru, Jawatankuasa Dasar Monetari (MPC) BNM akan terus memantau kesan pelarasan OPR yang lepas ke atas ekonomi. Setakat ini, kesan pelarasan OPR yang lepas terhadap keadaan kewangan adalah teratur, tiada tanda-tanda pengetatan yang keterlaluan bagi penggunaan dan pelaburan, tanda-tanda penyederhanaan dalam kekuatan tekanan inflasi susulan jangkaan normalisasi inflasi, namun inflasi kekal tinggi.

MPC BNM dijadual mengadakan mesyuarat ketiga pada 2 Mei dan 3 Mei 2023. Beliau turut menambah normalisasi tahap akomodasi dasar monetari yang seterusnya akan terlihat menerusi keadaan yang berubah, dan pada masa sama, MPC kekal berwaspada dengan faktor kos termasuk yang timbul daripada perkembangan pasaran kewangan yang boleh menjejaskan prospek inflasi. Oleh itu, penting untuk menguruskan inflasi dalam memastikan pertumbuhan jangka panjang yang mampan.


WTCKL Peneraju Industri Acara Perniagaan

Kuala Lumpur – Pemangku Raja Perlis, Duli Yang Maha Mulia (DYMM) Tuanku Syed Faizuddin Putra Jamalullail berkenan berangkat untuk mengadakan Lawatan Perdana ke World Trade Centre Kuala Lumpur (WTCKL) pada petang semalam.

Keberangkatan tiba baginda disambut oleh Pengurusan Tertinggi WTCKL yang diketuai oleh Dato’ Sri Dr. Haji Irmohizam Haji Ibrahim selaku Pengarah Urusan Kumpulan WTCKL. Dalam lawatan itu, Dato’ Sri Dr. Haji Irmohizam telah mempersembahkan sedikit penerangan mengenai bangunan WTCKL  termasuk sejarah dan rancangan masa depan WTCKL dalam industri acara perniagaan. Beliau berharap dengan keberangkatan Duli Yang Maha Mulia Pemangku Raja Perlis ke WTCKL ini dapat menyerikan lagi suasana di WTCKL. Beliau juga berharap untuk menyampaikan mesej kepada Duli Yang Maha Mulia Pemangku Raja Perlis tentang betapa pentingnya industri acara perniagaan yang merupakan satu daripada industri yang menyumbang kepada ekonomi negara.

WTCKL pernah menjadi tuan rumah dan hos dalam beberapa acara perniagaan yang utama seperti Pameran Perabot Antarabangsa Malaysia (MIFF) 2023 yang telah mencecah rekod sebanyak 671 pempamer dari 11 buah negara dan merupakan pameran perabot yang terbesar di Asia Tenggara. Selain itu, Ekspo Penyelesaian Runcit Malaysia (RESONEX) yang mempamerkan teknologi dan produk penyelesaian runcit yang mendapat penyertaan wakil dari negara luar.

WTCKL sangat komited untuk menerajui acara perniagaan di Malaysia yang dijangka akan menarik 5.9 juta delegasi dan menyumbang kepada impak ekonomi dengan anggaran sebanyak RM42.12 bilion serta mewujudkan kira-kira 25 833 peluang pekerjaan pada tahun 2023.

Beliau bersama-sama seluruh warga WTCKL menjunjung kasih atas kesudian keberangkatan Duli Yang Maha Mulia Pemangku Raja Perlis ke WTCKL buat julung kalinya. Tuanku Pemangku Raja turut meluangkan masa melawat galeri lukisan dan menerima taklimat yang disampaikan oleh Azmi Sulong.


Kadar Antara Bank Jangka Pendek Ditutup Stabil Susulan Operasi BNM

Kuala Lumpur – Kadar antara bank jangka pendek ditutup stabil berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan. Mudah tunai dalam sistem konvensional meningkat kepada RM38.70 bilion daripada RM35.48 bilion, manakala mudah tunai dana Islam berkurangan menjadi RM27.81 bilion daripada RM32.15 bilion.

Pada awal hari ini, bank pusat menjalankan tender pasaran wang konvensional, tender Program Murabahah Komoditi (CMP), dua tender Qard dan tiga tender repo berbalik. Selain itu, ia turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.

Pada pukul 4 petang, BNM menawarkan tender pasaran wang konvensional bernilai sehingga RM38.30 bilion dan tender pasaran wang Murabahah RM27.80 bilion, kedua-duanya untuk wang sehari. Pada 7 April 2023, Kadar Semalaman Islam Malaysia (MYORi) ialah 2.75%.


Kerjasama Bursa Malaysia – Petronas Memacu Amalan ESG

Kuala Lumpur – Bursa Malaysia Bhd. telah menandatangani Memorandum Kerjasama (MoC) dengan Petroliam Nasional Berhad (Petronas) bagi membantu usaha menerima pakai amalan alam sekitar, sosial dan tadbir urus korporat (ESG) melalui Platform Kelestarian Kecerdasan Berpusat (CSIP) .

Ketua Pegawai Eksekutif Bursa Malaysia, Datuk Muhammad Umar Swift berkata CSIP yang digunakan  dalam kerjasama itu bertujuan untuk memudahkan usaha penyahkarbon Petronas dalam rantaian bekalannya. Beliau turut menggalakkan pemimpin industri lain, terutamanya mereka yang mempunyai kepentingan dalam rantaian bekalan global untuk turut menggunakan platform tersebut dan menerajui perubahan dalam bidang masing-masing.

Presiden dan Ketua Pegawai Eksekutif Petronas  Kumpulan Petronas, Datuk Tengku Muhammad Taufik Tengku Aziz berkata, kerjasama dengan entiti yang berpandangan ke hadapan seperti Bursa Malaysia dilihat mampu menawarkan platform tersebut ke seluruh sektor perkhidmatan serta peralatan minyak dan gas untuk terus menerima pakai dan mengukuhkan pematuhan ESG bagi menambah baik operasi.

Dengan kerjasama Kumpulan Bursa Saham London, Bursa Malaysia menyatakan bahawa mereka sedang membangunkan dan menguji platform tersebut bagi membolehkan syarikat korporat dan pembekal yang tersenarai atau tidak tersenarai pada peringkat tempatan mahupun antarabangsa mengambil kira impak pelepasan karbon mereka seterusnya mendedahkan data ESG yang standard.

Dalam kenyataan bersama-sama Bursa Malaysia dan Petronas semalam, platform tersebut diwujudkan bertujuan untuk memudahkan syarikat yang dalam usaha pendedahan kemampanan, di samping menggalakkan pengurusan pelepasan karbon yang berkesan termasuklah daripada rantaian bekalan. Melalui langkah ini, Petronas akan menyertai platform Program Pengguna Awal untuk menyokong pelaporan dan pendedahan ESG yang standard serta mengkaji pewujudan nilai yang seterusnya dalam rantaian bekalannya. Hal ini dijangka dapat mengukuhkan lagi penerimaan syarikat Malaysia melalui ketelusan data ESG yang lebih baik.


Gentari dan Lotus Cars Bekerjasama dalam Infrastruktur Mobiliti Hijau

Untuk mendapatkan maklumat terkini, ikuti kami melalui Telegram

Kuala Lumpur – Anak syarikat Gentari Sdn. Bhd. (Gentari), Gentari Green Mobility Sdn. Bhd. menandatangani memorandum persefahaman (MoU) dengan Lotus Cars Malaysia (Lotus Cars). Gentari menyatakan bahawa mereka akan meneroka kerjasama infrastruktur mobiliti hijau untuk pengecasan kenderaan elektrik (EV) di kemudahan Lotus Cars dan kawasan awam termasuklah pakej pengecasan EV untuk pemilik EV Lotus.

Selain itu, mereka menyasarkan kerjasama itu berpotensi untuk meneroka pengenalan penyelesaian armada kenderaan sifar pelepasan di Malaysia, penggunaan tenaga boleh diperbaharui di kemudahan Lotus Cars dan platform digital dengan syarikat tersebut. Ketua Pegawai Mobiliti Hijau Gentari, Shah Yang Razalli menyatakan bahawa perkara itu akan memudahkan pemandu kereta berprestasi tinggi Lotus Cars untuk mengurangkan jejak karbon mereka.

Pengurus Besar Lotus Cars, Tengku Ezan Ley menyatakan bahawa kerjasama tersebut membolehkan syarikatnya membolehkan pelanggan EV dengan lebih baik bermula dengan Eletre Hyper-SUV. Peningkatan ketersambungan kepada rangkaian EV Gentari yang berkembang pesat akan membantu meningkatkan kemudahan pelanggan supaya dapat merancang perjalanan jauh dan berkesan. Gentari yang diperkenalkan pada tahun 2022 pada masa ini menggunakan lebih 150 infrastruktur pengecasan di 35 lokasi di Malaysia dan 160 infrasktuktur pengecasan di India.

Gentari menyasarkan untuk menguasai 10% bahagian pasaran dan merancang untuk membuat pemasangan 9000 tempat pengecasan awam menjelang tahun 2026.


Proton Melancarkan Kempen Servis Rahmah dengan Pakej Berharga RM150

Putrajaya – Pengeluar kereta nasional Proton Holdings Bhd melancarkan Kempen Proton Rahmah 2023 untuk menggalakkan pemilik menghantar kenderaan mereka ke pusat servis yang bertauliah bagi pemeriksaan keselamatan 40 mata percuma dan pakej servis berharga RM150.

Kempen yang bermula hari ini hingga 31 Mei itu dilancarkan bagi menyahut inisiatif kerajaan untuk membantu mengurangkan kos sara hidup golongan berpendapatan rendah. Menteri Pelaburan, Perdagangan dan Industri, Tengku Datuk Seri Utama Zafrul Tengku Abdul Aziz menyatakan bahawa pemilikan kenderaan merupakan perkara yang penting untuk kehidupan seharian ramai rakyat Malaysia dan perbelanjaan yang berkaitan dengannya, seperti pembayaran balik pinjaman bank, minyak, tol dan penyelenggaraan merupakan komponen utama perbelanjaan isi rumah.

Beliau turut menambah menerusi pelancaran kempen itu, pemilik Proton terutama golongan B40 akan dapat memeriksa kenderaan mereka secara percuma dan membeli pakej servis mampu milik, yang akan meringankan beban kewangan menjelang sambutan Hari Raya Aidilfitri. Beliau berbesar hati kerana Proton merupakan syarikat automotif pertama yang menyokong inisiatif kerajaan dan berharap jenama lain akan mengikuti langkah itu untuk mengurangkan kos sara hidup rakyat yang memerlukan.

Sementara itu, Timbalan Ketua Pegawai Eksekutif Proton, Roslan Abdullah menyatakan bahawa keputusan Proton untuk melancarkan kempen itu selaras dengan usaha syarikat untuk menawarkan nilai tambahan kepada pelanggan dan penting untuk menyediakan produk dan perkhidmatan mampu milik kepada orang ramai. Kempen inklusif ini memastikan kos dikongsi secara sama rata antara Proton Edar dan pengedar sebagai sebahagian daripada aktiviti Tanggungjawab Sosial Korporat (CSR). Pihaknya berharap dengan kempen ini, pemilik digalakkan servis kereta mereka di pusat servis yang bertauliah sebelum memulakan perjalanan balik kampung semasa tempoh perayaan.

Kempen Proton Rahmah 2023 menyasarkan kepada pemilik Proton Persona, Proton Iriz, Proton Exora, Proton Saga, serta model terdahulu termasuk Proton Inspira, Proton Waja dan Proton Wira.


Penerbangan Sulung ke Kuala Lumpur oleh TransNusa Indonesia

Kuala Lumpur – Syarikat penerbangan Indonesia, PT TransNusa Aviation Mandiri (TransNusa) telah membuat penerbangan antarabangsa sulungnya dari Jakarta ke Kuala Lumpur di Lapangan Terbang Antarabangsa Kuala Lumpur (KLIA).

Pada peringkat awal, TransNusa akan mengendalikan dua penerbangan pergi balik setiap hari untuk laluan Jakarta-Kuala Lumpur dengan semua penerbangan berkenaan mempunyai slot masa penerbangan utama yang mendapat permintaan tertinggi. Syarikat penerbangan tambang rendah itu akan diperkenalkan sebagai syarikat penerbangan perkhidmatan premium bagi laluan antarabangsanya.

Penerbangan akan berlepas dari Jakarta ke Kuala Lumpur pada pukul 7 pagi dan pukul 4.50 petang waktu tempatan, manakala perlepasan harian Kuala Lumpur ke Jakarta akan tiba pada pukul 10.40 pagi dan pukul 10.35 malam, dengan harga tiket promosi semasa ditetapkan serendah RM229.

Ketua Pegawai Eksekutif TransNusa, Datuk Bernard Francis menyatakan bahawa perkhidmatan yang ditawarkan syarikat penerbangan itu melebihi daripada syarikat penerbangan tambang rendah lain untuk laluan antarabangsanya. Selain laluan Kuala Lumpur-Jakarta, syarikat penerbangan itu kini mengendalikan 10 penerbangan harian untuk laluan Jakarta-Bali dan tiga kali sehari bagi laluan Jakarta-Jogjakarta.


Hab Pusat Data Mampu Tarik Pelabur ke Malaysia – RHB

Kuala Lumpur – RHB Investment Bank Bhd. berpendapat bahawa Malaysia semakin berkembang pesat sebagai hab pusat data di Asia dengan sokongan dasar properniagaan yang dapat menarik dan mengekalkan pelabur pusat data.

Antara faktor penting bagi industri pusat data adalah dengan adanya pekerja yang berkemahiran dan berpengetahuan di Malaysia dan hal ini memperlihatkan kelebihan daya saing yang ketara dalam memangkin pelaburan asing yang lebih besar.

Kerajaan perpaduan di bawah pimpinan Perdana Menteri, YAB Datuk Seri Anwar Ibrahim dilihat komited untuk mempercepatkan penerimaan digital di negara ini dan hal ini merupakan petanda yang baik bagi industri pusat data domestik. Selain itu, hal ini juga menunjukkan pandangan yang positif yang disokong oleh dasar pelaburan baharu yang diumumkan oleh Kementerian Pelaburan, Perdagangan dan Industri (MITI) pada Oktober 2022, iaitu kerajaan sedang berusaha meningkatkan peluang pekerjaan bernilai tinggi.

Sementara itu, syarikat terkemuka bagi pusat data seperti GDS, Equinix dan Yondr Group telah mengeluarkan modal bagi membina kemudahan pertama mereka di Malaysia manakala perkhidmatan laman sesawang Amazon dan Microsoft pula komited untuk membina rangkaian teknologi awan di negara ini.

Idea pelaburan dalam ruang lingkup pusat data ini secara semula jadi turut melibatkan syarikat telekomunikasi talian tetap memandangkan pusat data adalah satu aset utama bagi perkhidmatan dan penyelesaian berkaitan perusahaan yang melengkapkan aset kabel dasar laut yang luas.


FAMA Kedah Pilih Sembilan Lokasi Khas Jualan Aidilfitri

Untuk mendapatkan maklumat terkini, ikuti kami melalui Telegram

Sungai Petani – Lembaga Pemasaran Pertanian Persekutuan (FAMA) Negeri Kedah memilih sebanyak sembilan lokasi yang bersesuaian bagi memberikan peluang kepada penduduk tempatan untuk membeli pelbagai barangan, termasuk barangan segar bagi keperluan Hari Raya Aidilfitri pada tahun ini.

Program Jualan Syawal Madani 1444H Peringkat Negeri Kedah anjuran FAMA itu dilancarkan oleh Ahli Parlimen Sungai Petani, Dr. Mohammed Taufiq Johari di Pasar Tani Jalan Petri, Sungai Petani, hari ini.

“Apabila diadakan program sebegini, penduduk berbagai kaum dapat membeli barangan dapur yang segar dengan harga yang lebih murah berbanding dengan tempat lain,“ ujar Pengarah FAMA Negeri Kedah, Isa Hamzah dalam ucapannya.

Program tersebut turut dianjurkan di lapan lokasi jualan lain yang terpilih, iaitu di Pasar Tani Guar Cempedak pada 16 hingga 21 April, Pasar Tani Kulim pada 17 April, Agrobazaar Rakyat Selama dan Pasar Tani Pendang pada 18 April, Pasar Tani Taman Wira Alor Setar dan Pasar Tani Baling pada 19 April serta Medan Food FAMA Alor Setar dan Pasar Segar Mr Jasem Langkawi pada 20 April 2023.

Isa Hamzah turut menambah, “Walaupun berbaki enam hari lagi untuk menyambut Syawal pada tahun ini, pengunjung dapat membeli barangan segar dan membuat persediaan lebih awal.“

Pelbagai aktiviti menarik turut diadakan seperti aktiviti gotong-royong memasak pulut kacau untuk edaran kepada para pengunjung dan cabutan bertuah berupa barangan dapur dan kuih raya kepada 100 orang pengunjung yang bertuah.

Di samping itu, pengunjung juga dapat melihat Pertandingan Gerai Raya, Kempen Lebihan Makan Sayur-sayuran Tempatan, Demonstrasi Penyediaan Kerepek Pisang Kawah dan Kuih Sepit oleh usahawan tempatan.

Turut hadir ialah Pengarah Pejabat Pembangunan Negeri Kedah, Zaiton Yahya, Ahli Parlimen Merbok, Mohd Nazri Abu Hassan dan Pegawai Daerah Kuala Muda, Ilias Shuib.


KPDN Membuat Tinjauan Pelaksanaan Skim Harga Maksimun Musim Perayaan

Baling – Ketua Pengarah Penguatkuasa Kementerian Perdagangan dalam Negeri
dan Kos Sara Hidup (KPDN), Datuk Azman Adam meninjau pelaksanaan dan
pematuhan terhadap Skim Harga Maksimun Musim Perayaan (SHMMP) di Pasar Raya Econsave Baling semalam.

Menurut beliau, tinjauan seumpama ini dapat memberi pelbagai kebaikan
kepada orang ramai agar membeli barangan keperluan berdasarkan SHMMP Hari Raya Puasa 2023 yang berkuatkuasa dari 15 hingga 30 April ini.

“Sepanjang tempoh itu, sebanyak 30 jenis barangan berada di bawah skim
tersebut. Pengguna dapat menikmati harga  berpatutan dan peniaga perlu mematuhi
peraturan yang dikeluarkan bagi menjayakan skim tersebut,” katanya.

Sehubungan itu, kementeriannya berharap agar semua pihak mematuhi harga yang
telah ditetapkan dan menggunakan label merah jambu bagi barangan yang berada di bawah kawalan harga.Menurut beliau lagi, “Tindakan tegas hanya diambil terhadap peniaga yang gagal mematuhi peraturan skim tersebut. Mana-mana peniaga yang melakukan kesalahan boleh dikenakan tindakan di bawah Akta Kawalan Harga dan Antipencatutan 2011.”

Yang turut hadir dalam majlis tersebut termasuklah Pengarah KPDN Negeri Kedah, Affendi Rajini Khan, Pengurus Econsave Wilayah Utara, Encik Zamzuri Mansor, Pengurus Econsave Baling, Encik Sarudin Shaari dan Penghulu Mukim Pulai, Encik Mohd Hazmir Md Isa.

Dalam program tersebut juga, Econsave Baling turut menyampaikan sumbangan baucar bernilai RM50 kepada 50 orang penduduk di daerah Baling yang terdiri daripada golongan asnaf, anak yatim dan orang kurang upaya (OKU) untuk membeli barangan keperluan bagi menyambut Hari Raya Aidilfitri.


Bahasa yang Dinamik Wajar Berkembang

Kuala Lumpur – Sikap para pemimpin negara terhadap bahasa Melayu akhir-akhir ini seolah-olah memberikan nafas baharu dalam usaha untuk memartabatkan penggunaannya sebagai bahasa kebangsaan terutamanya di peringkat antarabangsa. Kenyataan dan tegasan Perdana Menteri, YAB Dato’ Sri Ismail Sabri Yaakob berkaitan dengan pemartabatan bahasa Melayu dalam setiap urusan rasmi negara termasuklah dalam mesyuarat dan persidangan antarabangsa telah bermula sejak hujung tahun lepas dan sekali lagi disuarakan beliau ketika dalam lawatan rasmi ke Thailand baru-baru ini.

Dalam Rancangan Sembang Tamu: “Bahasa Melayu di Persada Dunia: Siri 2” yang bersiaran menerusi Studio Siaran Langsung Media Sosial DBP, pada pukul 9.00 malam tadi, Pengerusi Lembaga Pengelola Dewan Bahasa dan Pustaka (DBP), YBhg. Prof. Datuk Seri Dr. Awang Sariyan, yang bertindak selaku moderator melontarkan persoalan berkaitan dengan pandangan golongan muda terhadap tindakan Perdana Menteri itu. Menurut Mantan Presiden Majlis Belia Malaysia, Encik Julfitri Joha, golongan muda mempunyai pandangan yang pelbagai terhadap usaha pemartabatan bahasa kebangsaan.

Menurut Encik Julfitri, ada sebahagian golongan muda yang menyambut baik usaha tersebut kerana bahasa Melayu layak untuk dinobatkan sebagai bahasa antarabangsa dan ada pula yang tidak kisah atau tidak cakna akan hal tersebut. Tambah beliau lagi, setiap ahli Parlimen dan ahli Dewan Undangan Negeri (ADUN) perlu mempunyai kemahiran berbahasa kebangsaan kerana mereka merupakan contoh dan teladan kepada masyarakat untuk terus yakin menggunakan bahasa Melayu sebagai bahasa kebangsaan. Beliau turut mencadangkan agar audit bahasa kebangsaan yang dijalankan di kementerian dan jabatan kerajaan juga perlu dilaksanakan di Parlimen.

Pengerusi Pertubuhan-Pertubuhan Pembela Islam, Encik Aminuddin Yahaya pula menyatakan bahawa beliau menyambut baik Diplomasi Kebudayaan yang telah diumumkan oleh Menteri Luar Negeri, YB Dato’ Sri Saifuddin Abdullah pada bulan November tahun lepas. Namun begitu, usaha tersebut perlu dilakukan secara berterusan dan para pemimpin termasuklah keluarga Malaysia perlu mengubah minda akan kepentingan pemartabatan bahasa Melayu sebagai bahasa kebangsaan dan tidak sewenang-wenangnya merendahkannya. Peranan badan bukan kerajaan (NGO) dalam bidang bahasa juga sangat luas dan bertindak sebagai badan pemantau bagi setiap dasar yang dibuat oleh kerajaan.

Menurut pensyarah bebas, penyair dan penterjemah, YBrs. Dr. Raja Rajeswari Seetha Raman pula, potensi sastera Melayu di persada dunia sangat cemerlang, gemilang dan terbilang sebagaimana yang telah terakam dalam sejarah dunia. Contohnya, beliau yang mewakili Malaysia dalam Festival Internacional de Poesia Granada, Nicaragua pada 19 Februari 2022 telah mendeklamasi puisinya yang bertajuk “Mewangi Jasa Pena Pujangga Nicaragua” dalam bahasa Melayu dan diterjemahkan pula ke dalam bahasa Sepanyol sebagai sari kata. Tambah beliau lagi, pengantarabangsaan bahasa penting untuk sesebuah bahasa kerana bahasa yang dinamik wajar berkembang.


80 000 Permohonan Diterima bagi Fasiliti Sokongan Akaun Dua

Untuk mendapatkan maklumat terkini, ikuti kami melalui Telegram

Kuala Lumpur – Hampir 80 000 permohonan telah diterima bagi Fasiliti Sokongan Akaun Dua. Daripada jumlah tersebut, hampir 40 000 pemohon telah berjaya mendapat kelulusan. Dianggarkan jumlah pinjaman yang dilakukan bagi permohonan yang telah diluluskan adalah sebanyak RM800 juta.

Fasiliti Sokongan Akaun Dua (FSA2) merupakan inisiatif yang dilakukan oleh kerajaan untuk membantu pencarum Kumpulan Simpanan Wang Pekerja (KWSP) mendapatkan wang melalui pembiayaan peribadi yang terdapat di institusi perbankan. Hal ini turut dijelaskan secara terperinci oleh Ketua Pegawai Eksekutif KWSP, Datuk Seri Amir Hamzah Azian dalam segmen bual bicara bertajuk “FSA2 KWSP: Imbangi Keperluan Persaraan dan Kewangan Semasa” dalam rancangan Selamat Pagi Malaysia anjuran Radio Televisyen Malaysia (RTM) yang bersiaran pagi tadi.

Beliau menjelaskan bahawa FSA2 bukanlah suatu cagaran. Beliau turut menegaskan bahawa cagaran sama sekali tidak dibenarkan, sebaliknya FSA2 merupakan pengeluaran awal yang dibenarkan. FSA2 terdiri daripada beberapa fasa. Untuk fasa yang pertama dibuka kepada ahli KWSP yang berusia 40 hingga 55 tahun. Antara intitusi bank yang terlibat dalam FSA2 termasuklah Bank MBSB dan Bank Simpanan Nasional (BSN), dan beliau juga berharap dalam masa yang terdekat ini bank-bank lain yang ada dapat menawarkan FSA2.

“Ini adalah pinjaman peribadi, seperti pinjaman lain perlu dibayar semula. Penggunaan akaun dua KWSP hanyalah untuk sokongan”, tambah beliau lagi.

Dalam pada itu, beliau turut mengulas perihal akaun 1 KWSP tidak terlibat dalam FSA2. Menurut beliau, KWSP ialah dana untuk zaman persaraan. Terdapat dua akaun dalam KWSP, iaitu akaun satu yang memfokuskan untuk tabung persaraan. Akaun dua pula adalah untuk pengeluaran prapersaraan. Untuk simpanan masa depan, akaun 1 tidak boleh digunakan. Akaun dua kita boleh benarkan kalau mencapai syarat-syarat yang tertentu”.

Pencarum boleh mendapatkan maklumat lanjut mengenai inisiatif yang dilaksanakan oleh pihak KWSP dengan mengakses laman sesawang KWSP atau boleh terus ke mana-mana cawangan KWSP.


Aliran Masuk Bersih Asing Menunjukkan Trend Positif

Kuala Lumpur – MIDF Research melaporkan bahawa Bursa Malaysia mencatatkan trend positif dengan kehadiran semula dana asing pada minggu lepas berikutan aliran masuk bersih asing meningkat kepada RM69.5 juta pada minggu dagangan berakhir 14 April berbanding RM18.8 juta pada minggu sebelumnya, sekali gus mencatat aliran masuk selama tiga minggu berturut-turut.

Walaupun pelabur asing mempamerkan kecenderungan negatif pada minggu yang mencatat jualan bersih selama tiga daripada lima hari dagangan, kesannya telah diimbangi oleh pembelian bersih pada Khamis dan Jumaat. Firma itu menambah tiga sektor teratas yang menyaksikan aliran masuk bersih asing pada minggu lepas ialah teknologi (RM32.3 juta), perkhidmatan kewangan (RM26.8 juta) dan perladangan (RM24.2 juta), manakala tiga sektor dengan aliran keluar bersih asing ialah utiliti (RM42.5 juta), penjagaan kesihatan (RM38.3 juta) dan REIT (RM8.5 juta). Setakat tahun ini, pelabur asing telah melepaskan pegangan ekuiti Malaysia untuk tempoh sembilan daripada 15 minggu iaitu bernilai RM1.83 bilion.

Sementara itu, pelabur institusi kekal sebagai pembeli bersih untuk minggu berkenaan, namun, mencatat jualan bersih, masing-masing sebanyak RM48.7 juta dan RM22.3 juta pada Khamis dan Jumaat. Firma itu turut melaporkan bahawa pelabur institusi telah menjadi pembeli bersih selama 11 daripada 15 minggu dengan jumlah kumulatif RM1.82 bilion. Peruncit tempatan meneruskan trend jualan bersih bagi minggu ketiga berturut-turut, berjumlah sehingga RM73.1 juta.

Walaupun peruncit tempatan merupakan pembeli bersih dengan nilai RM6.8 juta pada Rabu dan RM5.6 juta pada Khamis, mereka merupakan penjual bersih pada sepanjang minggu itu. Pada tahun ini, peruncit tempatan merupakan penjual bersih untuk tempoh lapan daripada 15 minggu dengan jumlah kumulatif RM50.2 juta. Selain itu, nilai purata dagangan harian (ADTV) dalam kalangan peruncit tempatan meningkat (+11.1%), institusi tempatan (+15.5%) dan pelabur asing (+20.5%) daripada aspek penyertaan.


Malaysia Mencatatkan Lebihan Dagangan pada Mac 2023

Kuala Lumpur – Malaysia merekodkan lebihan dagangan pada Mac 2023 meningkat kepada RM26.69 bilion berbanding Mac 2022 yang menandakan lebihan dagangan yang ke-35 bulan berturut-turutsejak Mei 2020 dan nilai tertinggi yang direkodkan bagi bulan Mac. Perdagangan pada bulan ini bagaimanapun berkurang sebanyak 1.6% kepada RM232.72 bilion, manakala eksport berjumlah RM129.71 bilion, menyusut 1.4% dan import menurun 1.8% kepada RM103.01 bilion.

Kementerian Pelaburan, Perdagangan dan Industri (MITI) melaporkan bahawa perdagangan, eksport, import dan lebihan dagangan masing-masing merekodkan pertumbuhan dua digit sebanyak 13.5%, 15.5%, 11.1% dan 36.4% berbanding Februari 2023. Perdagangan bagi suku pertama (S1) 2023 berkembang 3.2% kepada RM644.87 bilion berbanding S1 2022, manakala eksport meningkat 2.8% kepada RM354.63 bilion dan import naik 3.7% kepada RM290.24 bilion. MITI turut menambah perdagangan, eksport dan import mencatatkan nilai yang tertinggi bagi tempoh itu. Bagaimanapun, bagi  tempoh yang sama lebihan dagangan menurun 1% kepada RM64.39 bilion.

Eksport barangan perlombongan yang berjumlah 8% daripada jumlah perdagangan atau RM10.4 bilion, menurun 3.5% tahun ke tahun berikutan pengurangan eksport petroleum kondensat dan minyak petroleum lain, manakala eksport keluaran pertanian yang berjumlah 7.3% daripada jumlah perdagangan atau RM9.43 bilion, jatuh 10.8% berikutan penurunan eksport minyak sawit dan keluaran pertanian berasaskan minyak sawit. Peningkatan eksport pula dicatatkan untuk gas asli cecair (LNG).

MITI melaporkan pada Mac 2023, perdagangan dengan Asean mewakili 27.9% atau RM64.84 bilion daripada jumlah perdagangan Malaysia, menyusut 1.4% tahun ke tahun. Bagaimanapun, peningkatan eksport telah direkodkan bagi keluaran petroleum, jentera, kelengkapan dan peralatan serta kelengkapan pengangkutan. Sebaliknya, import dari Asean berkembang sebanyak 1.6% kepada RM26.86 bilion. Eksport ke pasaran utama Asean yang mencatatkan peningkatan ialah Singapura, yang meningkat RM615.3 juta dan Indonesia, berkembang sebanyak RM738.9 juta disebabkan oleh eksport produk petroleum yang memberangsangkan. Pertambahan eksport walau bagaimanapun, telah direkodkan bagi bijih logam dan serpihan logam, kimia dan bahan kimia serta LNG. Import dari China menyusut 0.3% kepada RM21.16 bilion.

Perdagangan dengan Amerika Syarikat (AS) pada Mac 2023 yang merangkumi 9.5% daripada jumlah perdagangan Malaysia meningkat 5.2% tahun ke tahun kepada RM22.05 bilion. Eksport berkembang 7.5% kepada RM14.59 bilion dan import dari AS naik 1% kepada RM7.46 bilion. Perdagangan dengan Kesatuan Eropah (EU) yang merangkumi 8.3% daripada jumlah perdagangan Malaysia, meningkat 6.1% tahun ke tahun kepada RM19.41 bilion.

Sementara itu, perdagangan dengan rakan dagang Perjanjian Perdagangan Bebas (FTA) yang menyumbang 67.5% atau RM157.18 bilion kepada jumlah perdagangan Malaysia menurun secara marginal sebanyak 0.9% tahun ke tahun. Eksport ke rakan dagang FTA jatuh 1.5% kepada RM89.48 bilion dan import menguncupsebanyak 0.1 peratus kepada RM67.7 bilion. Bagi import, barangan pengantara, bernilai RM53.81 bilion atau 52.2% daripada jumlah import, menurun 8.7% pada Mac 2023; barangan modal, bernilai RM9.77 bilion (9.5%), meningkat 3.5%; dan barangan penggunaan, bernilai RM9.26 bilion (9%), naik 6.2%.